**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 3 Νοεμβρίου 2023, ημέρα Παρασκευή και ώρα 10.40΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Φωτεινής Αραμπατζή, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας (ΕΕ) 2013/34 όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα - Επικαιροποίηση εθνικής νομοθεσίας για τις υποχρεώσεις δημοσιότητας των εταιρειών και άλλες επείγουσες διατάξεις».

Στη συνεδρίαση παρέστησαν ο Υπουργός Ανάπτυξης, κ. Κωνσταντίνος Σκρέκας, ο Υφυπουργός Ανάπτυξης, κ. Μάξιμος Σενετάκης, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Φωτόπουλος Στυλιανός, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καζαμίας Αλέξανδρος, Κεφαλά Γεωργία (Τζώρτζια) και Παπαϊωάννου Αρετή.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Καλημέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 για την τροποποίηση της Οδηγίας (ΕΕ) 2013/34 όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα - Επικαιροποίηση εθνικής νομοθεσίας για τις υποχρεώσεις δημοσιότητας των εταιρειών και άλλες επείγουσες διατάξεις».

Ως προς τον προγραμματισμό των επόμενων συνεδριάσεων, η πρόταση είναι να συνεχίσουμε την επεξεργασία του σχεδίου νόμου την Τρίτη 7 Νοεμβρίου με δύο συνεδριάσεις, ώρα 15:30΄ για την ακρόαση των εξωκοινοβουλευτικών προσώπων και ώρα 17:30΄ για την κατ’ άρθρον συζήτηση. Και οι δύο συνεδριάσεις θα διεξαχθούν στην Αίθουσα «Προέδρου Αθανασίου Κωνστ. Τσαλδάρη» (223). Η 4η συνεδρίαση, η οποία θα διατεθεί για τη β΄ ανάγνωση του νομοσχεδίου, προτείνω να διεξαχθεί την Τετάρτη 8 Νοεμβρίου και ώρα 15:00΄ στην Αίθουσα «Προέδρου Δημητρίου Γεωργ. Παπασπύρου» (150). Το σχέδιο νόμου θα εισαχθεί προς συζήτηση και ψήφιση στην Ολομέλεια, την Πέμπτη 9 Νοεμβρίου και ώρα 10:00΄, σύμφωνα με την από 2/11/2023 απόφαση της Διάσκεψης των Προέδρων.

Στο σημείο αυτό, θα ήθελα οι Εισηγητές και οι Ειδικοί Αγορητές να προτείνουν τους φορείς που επιθυμούν να κληθούν την Τρίτη για την ακρόαση των εξωκοινοβουλευτικών προσώπων και θα παρακαλούσα οι προτάσεις σας, κύριοι συνάδελφοι, να κατατεθούν και γραπτώς στη Γραμματεία της Επιτροπής, ώστε να καταρτιστεί ο σχετικός κατάλογος, τον οποίο θα αναγνώσω στη συνέχεια.

Τον λόγο έχει ο Εισηγητής της Πλειοψηφίας, κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Καταρχάς, κυρία Πρόεδρε, προτείνω να καλέσουμε το Οικονομικό Επιστημονικό Επιμελητήριο της Ελλάδος, την Ελληνική Ένωση Τραπεζών και την Κεντρική Ένωση Επιμελητηρίων.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Ο Εισηγητής της Μειοψηφίας, ο κ. Χρήστος Γιαννούλης, δεν έχει συνδεθεί ακόμη στο Webex. Επομένως, θα μάς αποστείλει τις προτάσεις του γραπτώς.

Τον λόγο έχει ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», ο κ. Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κυρία Πρόεδρε, προτείνουμε να κληθεί το Ινστιτούτο Καταναλωτή, το ΙΝΚΑ, η ΕΚΠΟΙΖΩ και το Εθνικό Κέντρο Εργαζομένων Ελλάδος της ΓΣΕΕ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Δεν έχουμε κάποια πρόταση, κυρία Πρόεδρε.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Κυρία Πρόεδρε, εμείς προτείνουμε την Πανελλήνια Ομοσπονδία Φοροτεχνικών Ελευθέρων Επαγγελματιών και το Επαγγελματικό Επιμελητήριο Αθηνών.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κυρία Πρόεδρε, συμφωνούμε με τους φορείς που πρότειναν οι συνάδελφοι. Δεν έχουμε κάποια άλλη πρόταση. Ευχαριστώ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΝΙΚΗ», ο κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κυρία Πρόεδρε, για την ώρα δεν έχουμε κάποιον να προτείνουμε. Αν χρειαστεί, μέσα στην επόμενη μισή ώρα, θα σας ενημερώσω.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει ο κ. Γιαννούλης, ο Εισηγητής της Μειοψηφίας, που συμμετέχει στη συνεδρίαση μέσω Webex, για να προτείνει τους φορείς για την ακρόαση των εξωκοινοβουλευτικών προσώπων.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Σας ευχαριστώ.

Κυρία Πρόεδρε, έχουμε αποστείλει τους προτεινόμενους φορείς στην ομαδική συνομιλία στο chat. Θα μπορούσαν οι συνεργάτες του Προεδρείου να πάρουν τα στοιχεία τους και τα στοιχεία επικοινωνίας τους.

Θα ήθελα να σας παρακαλέσω, επενδύοντας και στη δική σας ευαισθησία, αλλά και στου κ. Μπουκώρου, του Προέδρου της Επιτροπής, για το γεγονός ότι αναγκάζομαι να επικοινωνήσω με την Επιτροπή, ως Εισηγητής μέσω Webex, γιατί ο χρόνος της κατάθεσης του νομοσχεδίου και ο χρόνος της σύγκλησης της Επιτροπής είναι θεωρητικά αδύνατο να υποστηριχθεί, όταν υπάρχουν κοινοβουλευτικές υποχρεώσεις που «τρέχουν». Αυτό θα ήθελα να «θεραπευτεί». Ξέρω ότι μπορεί να γινόταν και στο παρελθόν, αλλά πιστεύω ότι θα πρέπει να διέπεται από καλύτερη οργάνωση, γιατί είστε και εσείς βουλευτής από την Περιφέρεια και γνωρίζετε τι σημαίνουν αυτές οι ταχύτητες, η προχειρότητα, να καθορίζουν και την κοινοβουλευτική μας πρακτική.

Έτσι, λοιπόν, θα μου δώσετε την ευκαιρία σε αυτή την επικοινωνία, αν συμφωνείτε, να καταθέσω και την ψήφο μας για τη σημερινή πρώτη διαδικασία. Επιφυλασσόμαστε για την Ολομέλεια με κάποιες ενστάσεις που υπάρχουν, παρά το γεγονός ότι υπάρχουν και θετικές ρυθμίσεις. Θα ήθελα να μου δώσετε την προτεραιότητα να καταθέσω την ψήφο μας, γιατί είμαι εν μέσω μιας πολύ σοβαρής κοινοβουλευτικής υποχρέωσης που δεν μπορούσα να αναβάλω και να καταγραφεί η ψήφος μας ως «επιφύλαξη» για την Ολομέλεια.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Σας ευχαριστούμε, κύριε Γιαννούλη.

Απλά να διευκρινίσουμε, ότι η πρόσκληση έχει σταλεί, όπως προβλέπει ο Κανονισμός, δύο ημέρες πριν για την πρώτη συνεδρίαση της Επιτροπής μας. Επίσης, για τη διευκόλυνση όλων ημών των βουλευτών της Περιφέρειας, με την ανοχή, βεβαίως, πάντοτε του Υπουργού, να γνωρίζετε ότι πηγαίνουμε τις δύο συνεδριάσεις την Τρίτη, αντί της Δευτέρας, προκειμένου να διευκολυνθούν οι βουλευτές της Περιφέρειας.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Αυτό είναι πολύ σημαντικό. Σας ευχαριστώ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει για την πρόταση των φορέων ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ», ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Κυρία Πρόεδρε, έχουμε, σχεδόν, καλυφθεί από τους φορείς που πρότειναν προηγουμένως οι Εισηγητές και οι Ειδικοί Αγορητές των άλλων κομμάτων.

Ωστόσο, θα θέλαμε να προσθέσουμε την Ένωση Καταναλωτών Ελλάδας και ενδεχομένως, να προσθέσω και μία άλλη, εντός του δεκαλέπτου γραπτώς, αν επιτρέπεται.

Ευχαριστώ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Και εμείς σας ευχαριστούμε.

Περιμένουμε την κατάθεση των προτάσεων που μόλις αναφέρατε στη Γραμματεία της Επιτροπής.

Εισερχόμαστε τώρα στον κύκλο των τοποθετήσεων των Εισηγητών και Ειδικών Αγορητών. Ο χρόνος ομιλίας προσδιορίζεται στα δεκαπέντε λεπτά. Όποιος άλλος συνάδελφος επιθυμεί να λάβει τον λόγο, παρακαλώ να ενημερώσει τη Γραμματεία της Επιτροπής.

Ξεκινάμε με τον Εισηγητή της Πλειοψηφίας, τον κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Ευχαριστώ πολύ.

Κυρίες και κύριοι συνάδελφοι, εκλεκτά μέλη της Διαρκούς Επιτροπής Παραγωγής και Εμπορίου, στα ζητήματα πολιτικής είθισται να υπάρχουν εμφανείς ιδεολογικές διαφωνίες. Είναι λογικό και αναμενόμενο. Στον δημόσιο διάλογο, όμως, τίθενται ορισμένα ζητήματα και ορισμένα θέματα, στα οποία πρέπει να υπάρχει κοινό πεδίο συνεννόησης και ομοφωνίας.

Τέτοια χαρακτηριστικά διαθέτει το σχέδιο νόμου που συζητούμε σήμερα, το οποίο αφορά στην ενσωμάτωση της Οδηγίας 2101/2021 του Ευρωπαϊκού Κοινοβουλίου και του Συμβουλίου της 24ης Νοεμβρίου του 2021 για την τροποποίηση της Οδηγίας 34/2013, όσον αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα.

Ως Εισηγητής της κυβερνητικής πλειοψηφίας, προτού ξεκινήσω την τοποθέτησή μου, θέλω να σας ζητήσω να αξιολογήσουμε τη νομοθετική παρέμβαση υπό μία ευρυγώνια οπτική που έχει ανάγκη σήμερα η πατρίδα μας. Σας καλώ να κατανοήσουμε, ως πολιτικό προσωπικό, τί, πραγματικά, ζητούν από εμάς οι πολίτες και να αντιληφθείτε τα κόμματα της αντιπολίτευσης, ότι η στείρα άρνηση σε όλα δεν αναγνωρίζεται από την κοινωνία ως εναλλακτική πρόταση, πολλώ δε μάλλον δεν αποτελεί γόνιμη αντιπολίτευση.

Επί της ουσίας, το σχέδιο νόμου του Υπουργείου Ανάπτυξης εναρμονίζει το εθνικό δίκαιο με το δίκαιο της Ευρωπαϊκής Ένωσης και το πράττει με τρεις τρόπους. Πρώτον, ενισχύει τη χρηματοοικονομική και εταιρική διαφάνεια, μέσω της δημόσιας υποβολής δήλωσης στοιχείων φορολογίας εισοδήματος των πολυεθνικών ομίλων και κατά περίπτωση, ορισμένων αυτόνομων επιχειρήσεων που δραστηριοποιούνται στην πατρίδα μας.

Δεύτερον, θεσπίζει την υποχρέωση των κεφαλαιουχικών εταιρειών του μη χρηματοπιστωτικού τομέα να υποβάλλουν στην Τράπεζα της Ελλάδος ετήσιες οικονομικές καταστάσεις. Τρίτον, δημιουργεί ένα ειδικότερο πλαίσιο για την προμήθεια ηλεκτρικής ενέργειας από την 1η Ιανουαρίου του 2024 έως την 31η Δεκεμβρίου του ίδιου έτους, προστατεύοντας με τον τρόπο αυτόν τον καταναλωτή.

Μέσα από αυτές τις τρεις παρεμβάσεις, αναπτύσσονται πρόσθετα εργαλεία για την αύξηση της διαφάνειας, σε σχέση με τις δραστηριότητες των πολυεθνικών επιχειρήσεων. Ελλάδα και Ευρωπαϊκή Ένωση εφαρμόζουμε ενιαία γραμμή προς όφελος των εθνικών μας οικονομιών.

Σε σχέση με το σκέλος της δήλωσης στοιχείων φορολογίας εισοδήματος, αφορά τις μεσαίες και μεγάλες θυγατρικές επιχειρήσεις, κατά την έννοια των παρ. 5 και 6, του άρθρου 2, του ν.4308/2014, που ελέγχονται από τελική μητρική επιχείρηση, η οποία δεν διέπεται από το δίκαιο κράτους μέλους. Αυτές πρέπει να υποβάλουν δημόσια δήλωση στοιχείων φορολογίας εισοδήματος, όταν τα ενοποιημένα έσοδα της τελευταίας, κατά την ημερομηνία κλεισίματος του ισολογισμού της, υπερβαίνουν για κάθε ένα από τα δύο τελευταία διαδοχικά οικονομικά έτη τα 750 εκατομμύρια ευρώ, όπως εμφανίζονται στις ενοποιημένες

οικονομικές καταστάσεις. Το ίδιο ποσό, δηλαδή, τα 750 εκατομμύρια ευρώ για τα δύο τελευταία διαδοχικά οικονομικά έτη, είναι το όριο, όσον αφορά και τα υποκαταστήματα που έχουν συσταθεί από επιχειρήσεις που διέπονται από το δίκαιο κράτους μέλους και έχουν την υποχρέωση να υποβάλουν δημόσια δήλωση στοιχείων φορολογίας εισοδήματος.

Σχετικά τώρα με τη δεύτερη παρέμβαση που αφορά στην υποβολή ετήσιων οικονομικών καταστάσεων από κεφαλαιουχικές εταιρείες του μη χρηματοπιστωτικού τομέα στην Τράπεζα της Ελλάδας, αφορά εταιρείες που δεν ανήκουν στον χρηματοπιστωτικό τομέα και λαμβάνουν χρηματοδότηση από πιστωτικά ιδρύματα που λειτουργούν νομίμως στην Ελλάδα με τη σύναψη κάθε μορφής δανείων, αλλά και όσες κινητές αξίες τους έχουν εισαχθεί προς διαπραγμάτευση σε οργανωμένη αγορά.

Τέλος, αναφορικά με την τρίτη παρέμβαση του σχεδίου νόμου, δηλαδή, τη θέσπιση ρυθμίσεων στην προμήθεια ηλεκτρικής ενέργειας, καθιερώνεται ειδικό τιμολόγιο ηλεκτρικής ενέργειας, το οποίο θα ισχύσει από την 1η Ιανουαρίου του 2024 έως το τέλος του έτους και θα εφαρμόζεται υποχρεωτικά από το σύνολο των προμηθευτών ηλεκτρισμού. Είναι μία πρωτοβουλία που αντιμετωπίζει τους ανατιμητικούς κινδύνους, καθώς ενισχύει τον ανταγωνισμό, μεταξύ των προμηθευτών ηλεκτρικής ενέργειας, με τελικό στόχο και σκοπό τη μείωση των τιμών. Στο ειδικό τιμολόγιο θα μεταφερθεί το σύνολο των καταναλωτών, με εξαίρεση όσους έχουν συμβόλαιο σταθερής αξίας και όσοι επιλέξουν να υπαχθούν σε άλλα τιμολόγια που προσφέρει ο προμηθευτής. Η τελική τιμή του ρεύματος, στο πλαίσιο του ειδικού τιμολογίου, θα ανακοινώνεται από τους προμηθευτές έως την πρώτη μέρα κάθε μήνα και θα προκύπτει από το άθροισμα της βασικής τιμής προμήθειας και του μηχανισμού διακύμανσης. Όλα τα τιμολόγια θα αποστέλλονται στη Ρυθμιστική Αρχή Αποβλήτων, Ενέργειας και Υδάτων και θα δημοσιεύονται στην ιστοσελίδα της, προκειμένου οι καταναλωτές να μπορούν να τα συγκρίνουν έως την πέμπτη μέρα κάθε μήνα.

Τέλος, παραμένει το πλαφόν 5 ευρώ τον μήνα στο πάγιο, καθώς και η δυνατότητα αλλαγής προμηθευτή ή τιμολογίου προμήθειας ηλεκτρικής ενέργειας οποτεδήποτε, χωρίς αποζημίωση του προμηθευτή, λόγω πρόωρης αποχώρησης του πελάτη, εκτός από την περίπτωση διακοπής σύμβασης σταθερής τιμής ορισμένου χρόνου.

**Αυτοί είναι οι τρεις βασικοί άξονες του σχεδίου νόμου που συζητούμε σήμερα στη Διαρκή Επιτροπή Παραγωγής και Εμπορίου. Νωρίτερα, στο ξεκίνημα της τοποθέτησής μου, χρησιμοποίησα τη λέξη «διαφάνεια». Το έπραξα, διότι πιστεύω ότι κάθε επιχειρηματική δραστηριότητα επιδρά καθοριστικά στο κοινωνικό σύνολο, έχοντας ουσιαστική σημασία και συνεισφορά στην εύρυθμη λειτουργία της εγχώριας αγοράς, αλλά και της εξωτερικής αγοράς της Ευρωπαϊκής Ένωσης. Ως εκ τούτου, η ενίσχυση του δημόσιου ελέγχου των φόρων εισοδήματος των πολυεθνικών επιχειρήσεων, που δραστηριοποιούνται στην Ευρωπαϊκή Ένωση, είναι απαραίτητη προϋπόθεση για την καταπολέμηση της εταιρικής αποφυγής και την προώθηση της εταιρικής ευθύνης, έχοντας θετικό αντίκτυπο στην πραγματική οικονομία.**

**Κυρίες και κύριοι συνάδελφοι, θέλοντας να προλάβω τυχόν κακόπιστη κριτική, υπενθυμίζω ότι ως Κυβέρνηση έχουμε αποδείξει ότι στηρίζουμε εμπράκτως την υγιή επιχειρηματικότητα. Το κάνουμε με την ίδια θέρμη που βρισκόμαστε και δίπλα στους εργαζόμενους και θα συνεχίσουμε να το κάνουμε με την ίδια προσήλωση, διότι οι επιχειρήσεις αποτελούν την «καρδιά» της ελληνικής οικονομίας.**

**Δεν μειώνουμε μονάχα τη φορολογία και τις ασφαλιστικές εισφορές, αλλά με τη χρήση κατάλληλων εργαλείων ενθαρρύνουμε την εγχώρια επιχειρηματική κοινότητα να μεγαλώσει, να επενδύσει, να ανταγωνιστεί και βεβαίως, να διακριθεί. Τηρούμε στο ακέραιο, όσα έχουμε δεσμευθεί απέναντι στην επιχειρηματική κοινότητα και προσδοκούμε από εκείνη να διακριθεί για την επιχειρηματική της ηθική. Αναφέρομαι στο σύνολο κανόνων ευθύνης, ελέγχου, διαφάνειας, σύνεσης, συνεργασίας, συνέπειας και συνέχειας σε όλα τα επίπεδα. Προφανώς, η επιδίωξη του κέρδους από τις επιχειρήσεις είναι θεμιτή. Δεν συμβαδίζει, όμως, με την καταπάτηση του κοινωνικού συμφέροντος και με τη μη συμμόρφωση με τους νόμους και τους κανονισμούς των χωρών, στις οποίες λειτουργούν. Μόνο έτσι οικοδομούνται σχέσεις αμοιβαίας εμπιστοσύνης και κατανόησης, μεταξύ του συνόλου των κοινωνικών εταίρων, διότι οποιαδήποτε επιχείρηση ανεξαρτήτως μεγέθους ή κλάδου αποτελεί ένα αναπόσπαστο μέρος του κοινωνικού ιστού. Σας ευχαριστώ.**

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής): Κυρίες και κύριοι συνάδελφοι, με δεδομένο ότι ο κ. Γιαννούλης, όπως είπε, θα τοποθετηθεί στην 3η συνεδρίαση, δίνω τον λόγο στον Ειδικό Αγορητή του ΠΑΣΟΚ - Κίνημα Αλλαγής, τον κ. Νικητιάδη.**

**ΓΕΩΡΓΙΟΣ ΝΙΚΗΤΙΑΔΗΣ (Ειδικός Αγορητής της Κ.Ο. του ΠΑΣΟΚ-ΚΙΝΗΜΑ ΑΛΛΑΓΗΣ): Ευχαριστώ, κυρία Πρόεδρε.**

**Κυρίες και κύριοι συνάδελφοι, δεν θα έκανα καμία αναφορά στο πολιτικό κομμάτι, που αναφέρθηκε ο κ. Καράογλου, αλλά επειδή «τσουβαλιάζει» τους πάντες, χωρίς να προσδιορίζει κάτι, είμαι αναγκασμένος να πω το εξής. Κύριε Καράογλου, είναι, εξίσου, στείρο να αναφέρεστε σε στείρα αντιπολίτευση, χωρίς να προσδιορίζετε τον φορέα που εσείς θεωρείτε ότι ασκεί στείρα αντιπολίτευση και χωρίς να αναφέρετε ένα-δύο παραδείγματα που να δείχνουν ποια είναι η στείρα αντιπολίτευση.**

**Εμείς από την πλευρά του ΠΑΣΟΚ έχουμε συναινέσει σε πολλά σχέδια νόμου, νομοσχέδια που έγιναν νόμοι του κράτους, όποτε κρίναμε ότι αυτά συμβαδίζουν με τη δική μας πολιτική, με τη δική μας ιδεολογία και εξυπηρετούν τα συμφέροντα του λαού. Όταν διαφωνούμε θα ασκούμε έλεγχο, κάποτε αυστηρό, κάποτε, ενδεχομένως, και πολύ σκληρό. Άρα, καλό θα είναι να μην γενικεύουμε και να μην «τσουβαλιάζουμε» τους πάντες σε ένα «τσουβάλι».**

**Σε ότι αφορά στο σχέδιο νόμου για την εναρμόνιση με το ευρωπαϊκό δίκαιο, πρέπει καταρχάς, να παρατηρήσουμε ότι ήρθε πάρα πολύ καθυστερημένα, όχι με ευθύνη της ελληνικής κυβέρνησης, αλλά από την Επιτροπή. Είναι προφανές, ότι η Επιτροπή καθυστέρησε να το φέρει, διότι δέχθηκε απίστευτες πιέσεις από τις πολυεθνικές εταιρείες, που δεν ήθελαν σε καμία περίπτωση και δεν βλέπουν με καλό μάτι τη νομοθέτηση παρόμοιων νόμων που, εκ των πραγμάτων, «ανεβάζουν» τη διαφάνεια και τις αναγκάζουν να δημοσιοποιούν στοιχεία, που είναι προφανές, ότι δεν θα ήθελαν να είναι γνωστά.**

**Επί της αρχής, του νομοσχεδίου, επιφυλασσόμαστε, θα τοποθετηθούμε στην Ολομέλεια, όπως και για τα άρθρα. Σας ευχαριστώ.**

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** **Τον λόγο έχει ο κ. Τσοκάνης από την Κ.Ο. του Κ.Κ.Ε..**

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ): Ευχαριστώ πολύ.**

**Θέλουμε να εκφράσουμε σήμερα και από αυτόν εδώ τον χώρο την αλληλεγγύη μας στον παλαιστινιακό λαό. Χαιρετίζουμε τις μεγαλειώδεις εκδηλώσεις αλληλεγγύης, που εξελίσσονται σήμερα σε όλη τη χώρα, με κεντρικό σύνθημα «Λευτεριά στην Παλαιστίνη». Καταγγέλλουμε το κράτος ιμπεριαλιστή του Ισραήλ που με τις «πλάτες» του ΝΑΤΟ, των Ηνωμένων Πολιτειών, της Ευρωπαϊκής Ένωσης και της Κυβέρνησης της Νέας Δημοκρατίας δολοφονεί, καταστρέφει, εκτοπίζει τον παλαιστινιακό λαό, προκαλώντας μία άνευ προηγουμένου «γενοκτονία». Απαιτούμε εδώ και τώρα, καμία εμπλοκή της χώρας μας στο μακελειό. Ο παλαιστινιακός λαός έχει δικαίωμα να ζει σε πατρίδα ελεύθερη, ανεξάρτητη, στα σύνορα του 1967, με πρωτεύουσα την ανατολική Ιερουσαλήμ.**

**Έχουμε μπροστά μας, -κρατήστε το αυτό και προειδοποιούμε την Κυβέρνηση, ότι θα μας βρει, μαζί με όλους τους μικρούς αυτοαπασχολούμενους και τον ελληνικό λαό, απέναντί της- μία άνευ προηγουμένου «φοροεπιδρομή» που ανακοινώθηκε, ήδη, από τα επιτελεία της Κυβέρνησης, απέναντι σε επαγγελματίες αυτοαπασχολούμενους, μικροβιοτέχνες και εμπόρους. Μία «επίθεση» που επιβεβαιώνει με τον πιο απροκάλυπτο τρόπο πώς για να κερδίζουν οι επιχειρηματικοί όμιλοι, πρέπει μόνιμα να είναι χαμένος ο λαός.**

**Αλήθεια, μήπως ο Πρωθυπουργός και η Κυβέρνησή του προεκλογικά, δεν έταζαν την κατάργηση του τέλους επιτηδεύματος, του κεφαλικού αυτού φόρου, που έρχεται να υφαρπάξει, στην κυριολεξία, το τελευταίο κομπόδεμα του ελληνικού λαού; Και τώρα τι κάνει; Επιβάλλει τριπλάσια και τετραπλάσια βάρη στους επαγγελματίες και μάλιστα, στους πιο αδύναμους, στο όνομα του περιορισμού της φοροδιαφυγής, «φορτώνοντάς» τους χαράτσια, έχουν, δεν έχουν δουλειά, στα μικρομάγαζά τους.**

**Και όλα αυτά, μέσω της επιβολής τεκμαρτού εισοδήματος, εκτινάσσεται η φορολογία, η οποία θα προσαυξάνεται με διάφορους αλγόριθμους. Πρόκειται για ένα απροκάλυπτο «χαράτσωμα» που θα οδηγήσει χιλιάδες μικρούς επαγγελματίες σε νέες περιπέτειες, χρέη και λουκέτα. Εκείνο που έχουμε να δηλώσουμε, είναι ότι αυτό το νομοσχέδιο, μαζί με τον ελληνικό λαό και τους μικρούς αυτοαπασχολούμενους, δεν θα το αφήσουμε να περάσει, θα μείνει στα χαρτιά.**

**Στο κυβερνητικό επιτελείο είναι στο στόχαστρο και πάλι η «μαρίδα» και όχι τα μεγάλα εισοδήματα, που, έτσι κι αλλιώς, δηλώνουν πάνω από το πλαφόν, όσα κι αν αποκρύπτουν. Επιχειρήματα ότι δεν μπορούν οι εργοδότες να δηλώνουν λιγότερα από τους υπαλλήλους τους, μπορεί να είναι σωστά, αλλά περιορισμένης ισχύος, αφού 510.000 επαγγελματίες κυρίως, σε σύνολο 784.000, δεν απασχολούν καθόλου προσωπικό, σύμφωνα με τα στοιχεία της ΕΛΣΤΑΤ, τον Σεπτέμβριο του 2023.**

**Κανείς, βέβαια, δεν μπορεί να ξεχάσει τους μνημονιακούς νόμους και τη μεγάλη «φοροεπιδρομή» της περιόδου 2010-2013, τότε που το προοδευτικό ΠΑΣΟΚ καλούσε σε περαίωση βιβλίων, αλλιώς σε λουκέτα και πρόστιμα. Από τότε μέχρι σήμερα, ψηφίστηκαν και παραμένουν ενεργοί απ’ όλες τις κυβερνήσεις ΣΥΡΙΖΑ, ΠΑΣΟΚ και Νέας Δημοκρατίας εμβληματικοί νόμοι, όπως η κατάργηση του αφορολογήτου, η επιβολή του τέλους επιτηδεύματος, δεκάδες άλλοι έμμεσοι και άμεσοι φόροι, όπως ο ΕΝΦΙΑ, και τόσους άλλους που έχουν «ξετινάξει» τα νοικοκυριά και τους επαγγελματίες.**

Η Κυβέρνηση σήμερα δεν μπορεί να κρύψει τις προθέσεις της. Μια ματιά στο σχέδιο του νέου Προϋπολογισμού αρκεί. Η επιστροφή στους προ πανδημίας στόχους του Συμφώνου Σταθερότητας για αυξημένα δημοσιονομικά πλεονάσματα είναι εκεί. Η αύξηση των εσόδων το επόμενο διάστημα, κατά 6,2 δισεκατομμύρια, μαρτυρά τις προθέσεις της.

Σήμερα, συζητάμε το σχέδιο νόμου για τη λεγόμενη καταπολέμηση της διάβρωσης της φορολογικής βάσης και της μετατόπισης κερδών, δήθεν, για να φορολογούνται οι πολυεθνικές στις χώρες που παράγουν τα κέρδη τους. Η συζήτηση αυτή είναι ενταγμένη, στο πλέγμα των ιμπεριαλιστικών ανταγωνισμών, με επίκεντρο χώρες με ευνοϊκά φορολογικά καθεστώτα για τους μεγάλους ομίλους και τις αντιδράσεις ισχυρών καπιταλιστικών κρατώνκαι τμημάτων του κεφαλαίου που δεν έχουν την ίδια ευνοϊκή μεταχείριση. Το όλο ζήτημα χρησιμοποιείται και ως πρόσχημα και ως εκτόνωση της λαϊκής δυσαρέσκειας, παρουσιάζοντας, δήθεν, ότι η Ευρωπαϊκή Ένωση προσπαθεί να καταπολεμήσει τη φοροδιαφυγή και φοροαποφυγή των μεγάλων πολυεθνικών. Πρόκειται, βέβαια, για μεγάλη κοροϊδία, καθώς αφορά ελάχιστους πολυεθνικούς κολοσσούς, αφού εφαρμόζεται μόνο στις επιχειρήσεις με κύκλο εργασιών πάνω από 750 εκατομμύρια, που, σύμφωνα με τον ΟΟΣΑ, το όριο αυτό μόνο το 10% - 15% των πολυεθνικών εταιρειών θα οφείλουν να υποβάλλουν δήλωση στοιχείων ανά χώρα.

Οι παραπάνω όμιλοι με τζίρο πάνω από 750 εκατομμύρια υποβάλλουν κάποιες εκθέσεις με πληροφορίες της δράσης τους, ανά χώρα, στις φορολογικές αρχές των κρατών μελών, χωρίς, όμως, να δημοσιοποιούνται. Οι πληροφορίες που θα δημοσιοποιούνται είναι η φύση των δραστηριοτήτων, ο αριθμός των εργαζομένων, ο καθαρός κύκλος εργασιών, τα κέρδη προ φόρων, το ύψος του φόρου εισοδήματος που οφείλεται στη χώρα, οι πραγματικές πληρωμές που καταβλήθηκαν στα κρατικά ταμεία της χώρας και το ποσό των συσσωρευμένων κερδών.

Την ίδια στιγμή, καλλιεργείται η αυταπάτη, ότι οι εργαζόμενοι θα έχουν άμεση πρόσβαση στα στοιχεία αυτά, λες και αυτό θα επηρεάσει την ίδια τη λειτουργία και την κατανομή των κερδών των ομίλων. Λες και οι εργαζόμενοι έχουν τον χρόνο και τη διάθεση, μέσα στον κυκεώνα των υποχρεώσεων που έχουν μπροστά τους, να ασχοληθούν με μία τέτοια διαδικασία. Ένα είναι σίγουρο, ότι η επικρατούσα «αναρχία» στην καπιταλιστική οικονομία δεν πρόκειται και δεν μπορεί να περιοριστεί με τα ανωτέρω οικονομικά μέτρα. Όλα αυτά διαφημίζονται από την Κυβέρνηση ως περιορισμός της ασυδοσίας των πολυεθνικών, με αποτέλεσμα να προκύπτει όφελος, τάχα, για τους πολίτες. «Μούφα», στην ουσία. Εμείς ως Κ.Κ.Ε., θα καταψηφίσουμε και επί της αρχής και επί των άρθρων το συγκεκριμένο νομοσχέδιο.

Σε σχέση με την αναφορά που γίνεται στους παρόχους ενέργειας, εκείνο που θα πρέπει να κοιτάξει η Κυβέρνηση και τα Υπουργεία της, θα είναι να εξασφαλίσει φθηνό ρεύμα, φθηνό πετρέλαιο και αέριο στον ελληνικό λαό, που μοχθεί καθημερινά να τα βγάλει πέρα, που ξυπνάει το πρωί και κοιμάται το βράδυ, με το άγχος αν θα μπορέσει να ανταποκριθεί στις υποχρεώσεις και τα καθήκοντα που καθημερινά τού βάζει η κοινωνία μας.

Ως Κ.Κ.Ε., θα καταδικάσουμε και αυτή την Αίθουσα και μέσα στο Κίνημα όλα αυτά τα νομοσχέδια και τις επιταγές της Ευρωπαϊκής Ένωσης και της Κυβέρνησης, που σκοπό και στόχο έχουν να «ρίξουν στάχτη στα μάτια του κόσμου», μπροστά στο μεγάλο νομοσχέδιο που έρχεται και στρέφεται ενάντια στους μικρούς αυτοαπασχολούμενους εμπόρους και επαγγελματίες.

Κλείνοντας τη σημερινή μας τοποθέτηση, καλούμε τον ελληνικό λαό να είναι σε εγρήγορση, σε ετοιμότητα και μέσα από τα σωματεία, τις ομοσπονδίες, τους φορείς που έχει, να δίνει αποστομωτική απάντηση καθημερινά στα σχέδια της Κυβέρνησης και τις επιταγές της Ευρωπαϊκής Ένωσης. Γιατί μόνο ο λαός σώζει τον λαό στο δρόμο της ανατροπής.

Ευχαριστώ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Στο σημείο αυτό, αφού καλωσορίσω τον Υπουργό Ανάπτυξης, τον κ. Κωνσταντίνο Σκρέκα, να δώσω το λόγο στον Ειδικό Αγορητή της Κοινοβουλευτικής Ομάδας «Ελληνική Λύση», τον κ. Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κυρία Πρόεδρε.

Κυρία Πρόεδρε, κύριε Υπουργέ, κυρίες και κύριοι συνάδελφοι, θα προσπαθήσω και εγώ να είμαι σύντομος στη σημερινή μου αρχική τοποθέτηση στην Επιτροπή. Σκοπός μας είναι, κύριε συνάδελφε, κύριε Καράογλου, να είμαστε χρήσιμοι και όχι να κάνουμε στείρα αντιπολίτευση. Σας δίνω τον λόγο μου, θα το διαπιστώσετε και στη διάρκεια της συζήτησης των άρθρων.

Με το σημερινό σχέδιο νόμου επιχειρείται μία προσπάθεια διαφάνειας, μία προσπάθεια δημοσιότητας οικονομικών στοιχείων, με την οποία εμείς, κατ’ αρχήν, δεν είμαστε αντίθετοι. Είμαστε υπέρ κάθε προσπάθειας διαφάνειας και δημοσιοποίησης οικονομικών στοιχείων. Αυτό, όμως, που θα ήθελα να πω και το οποίο απ’ ό,τι φαίνεται δεν το λάβατε καθόλου υπόψη σας, είναι ένα σχόλιο που υπάρχει στη «Διαύγεια» και αφορά τον Καθηγητή Εμπορικού Δικαίου της Νομικής Σχολής, τον κ. Σωτηρόπουλο, που, ουσιαστικά, λέει, ότι με βάση τα ανωτέρω η συγκεκριμένη ενσωμάτωση Οδηγίας, δηλαδή, η 2021/2101, δεν πρέπει να γίνει θεσμικά στον ν.4548/2018, που αφορά μόνο τις ανώνυμες εταιρείες - ουσιαστικά, είναι η τροποποίηση του ν.2190- καθώς αφορά και όλες τις μορφές εταιρειών και όχι μόνο τις ανώνυμες. Άρα, αυτό θα πρέπει να το δούμε και να το λάβουμε σοβαρά υπόψη μας στη διάρκεια της συζήτησης.

Από εκεί και πέρα η αυτούσια ενσωμάτωση της Οδηγίας περί αύξησης της εταιρικής διαφάνειας αυξάνεται. Αυξάνεται, όμως, και η γραφειοκρατία και θα πρέπει να το λάβουμε υπόψη μας. Είμαστε κατά της διπλής δουλειάς, είμαστε πρακτικοί άνθρωποι. Το να υποβάλλουμε δηλώσεις και στην Τράπεζα της Ελλάδος με διαφορετικό μορφότυπο και στο ΓΕΜΗ, θεωρώ ότι είναι άσκοπο και δημιουργεί κόστη, τα οποία δεν πρέπει να επιβαρύνουν. Γνωρίζουμε όλοι πάρα πολύ καλά ποια είναι. Εδώ, βέβαια, μιλάμε για εταιρείες μεγάλου όγκου, πολύ μεγάλου όγκου για τα ελληνικά δεδομένα, αλλά ο κύριος όγκος των ελληνικών επιχειρήσεων είναι πολύ μικρές, οικογενειακές, το ξέρετε και το ξέρουμε. Η επιβάρυνση της γραφειοκρατίας είναι κάτι που δεν βοηθά στην επιχειρηματικότητα. Θεωρούμε ότι η ψηφιακή διακυβέρνηση, την οποία και εσείς ευαγγελίζεστε, πρέπει να λειτουργήσει, όπως πρέπει να λειτουργήσει και η διασύνδεση.

Άρα, οι διπλοκαταχωρήσεις, είτε αφορά οικονομικές καταστάσεις, είτε αφορά φορολογικά έντυπα, θα πρέπει να αποφεύγονται. Θα πρέπει να μπούμε στη διαδικασία, εντός του 2024, του 2025 να μπει ένας ορίζοντας, σύμφωνα με τον οποίο μία καταχώρηση σε έναν φορέα, να μεταφέρει τα δεδομένα και στους άλλους. Υποβάλλοντας, λοιπόν, οικονομικές καταστάσεις στο ΓΕΜΗ, θα πρέπει να ενημερώνεται και η Τράπεζα της Ελλάδος. Υποβάλλοντας φορολογικές δηλώσεις στην ΑΑΔΕ, θα πρέπει να ενημερώνεται και η Τράπεζα της Ελλάδος ή όποιος άλλος φορέας, όπως είναι το ΓΕΜΗ. Δεν πρέπει σε καμία περίπτωση, λοιπόν, να μπούμε στη διαδικασία διπλοκαταχωρήσεων.

Θεωρούμε ότι με το παρόν νομοσχέδιο -δεν αφορά, βέβαια, τόσο το Υπουργείο Ανάπτυξης, όσο το Υπουργείο Εθνικής Οικονομίας και Οικονομικών- δίνεται δυνατότητα στο να συνεχίζουν να επιλέγουν ευνοϊκότερα φορολογικά καθεστώτα οι μεγάλοι όμιλοι. Ξέρουμε ότι στην Ελλάδα έχουμε ένα πάρα πολύ επαχθές φορολογικό σύστημα, με το οποίο οι επιχειρήσεις που, πραγματικά, θέλουν να παράγουν και μπορούν να παράγουν και έχουν τη δυνατότητα, δεν έρχονται, δεν προτιμούν την ελληνική οικονομία για τέτοιου είδους επενδύσεις. Οι αυξημένες, λοιπόν, υποχρεώσεις διαφάνειας των υποκαταστημάτων και των πολυεθνικών δεν είναι αρκετές, για να σταματήσουν την καταστρατήγηση τέτοιου είδους συμπεριφορών.

Για όλους τους παραπάνω λόγους, εμείς ως «ΕΛΛΗΝΙΚΗ ΛΥΣΗ», όπως θα δείτε την κριτική μας και στη συζήτηση, επί των άρθρων, επιφυλασσόμαστε.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Τον λόγο έχει ο κ. Δημητροκάλης από την Κ.Ο. «ΣΠΑΡΤΙΑΤΕΣ».

**ΙΩΑΝΝΗΣ ΔΗΜΗΤΡΟΚΑΛΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε.

Κύριε Υπουργέ, το παρόν νομοσχέδιο αποτελείται από τρεις πυλώνες. Αρχικά, περιλαμβάνει τροποποιήσεις, σε σχέση με τη φορολογική διαφάνεια για τους πολυεθνικούς ομίλους, μέσω της ενσωμάτωσης της Οδηγίας της Ευρωπαϊκής Ένωσης 2021/2101 του Ευρωπαϊκού Κοινοβουλίου και του Συμβουλίου της 24ης Νοεμβρίου του 2021, που αφορά τις τροποποιήσεις της Οδηγίας 2013/34/ΕΕ, σχετικά με τη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα. Αυτό συμπεριλαμβάνει την τροποποίηση των νόμων 4548/2018 και 4919/2022, προκειμένου να επιβληθεί η υποχρέωση υποβολής και δημοσίευσης δήλωσης στοιχείων φορολογίας εισοδήματος από τους πολυεθνικούς ομίλους και σε περίπτωση που απαιτείται από ορισμένες αυτόνομες επιχειρήσεις.

Έπειτα, υπάρχουν διατάξεις και υποχρεώνουν κεφαλαιουχικές εταιρείες του μη χρηματοπιστωτικού τομέα να υποβάλλουν ετήσιες οικονομικές καταστάσεις στην Τράπεζα της Ελλάδος. Τέλος, υπάρχει και ένα άρθρο σχετικά με την αγορά ηλεκτρικής ενέργειας, με τη δημιουργία ειδικότερου πλαισίου για την προμήθεια ηλεκτρικής ενέργειας από την 1η Ιανουαρίου του 2024 έως και την 31η Δεκεμβρίου του 2024.

Το υπό εξέταση νομοσχέδιο, που αφορά στην ενίσχυση της χρηματοοικονομικής και εταιρικής διαφάνειας εισοδημάτων των πολυεθνικών ομίλων και ορισμένων αυτόνομων επιχειρήσεων, να τονίσουμε ότι δεν είναι έργο της Νέας Δημοκρατίας, αλλά Οδηγία της Ευρωπαϊκής Ένωσης που υποχρεούστε να εφαρμόσετε. Το αναφέρω αυτό, γιατί η Κυβέρνησή σας, έως και σήμερα, επιβαρύνει και ελέγχει μόνο τους μικρομεσαίους.

Αρχικώς, θα αναφερθώ στο πρώτο σκέλος του νομοσχεδίου. Τις τελευταίες ημέρες, απασχολεί την επικαιρότητα η φορολογία των επιχειρήσεων, σχετικά με τους φορολογικούς συντελεστές που παραμένουν στα ύψη και κατά πόσο φοροδιαφεύγουν οι μικρές επιχειρήσεις ή όχι. Περιμένουμε, εξάλλου, και το σχετικό νομοσχέδιο του Υπουργείου Οικονομικών.

Όμως, όσο σοβαρό πρόβλημα για την ελληνική οικονομία αποτελεί η φοροδιαφυγή, άλλο τόσο πρόβλημα αποτελεί και η φοροαποφυγή, που αποτελεί μόνιμη πρακτική των πολυεθνικών εταιρειών στη χώρα μας, αλλά και παγκοσμίως. Είναι δε οξύμωρο, από τη μία πλευρά, να υπερηφανεύεστε για τον καπιταλισμό και τον φιλελευθερισμό που ασπάζεστε και να έρχεστε μετά, δήθεν, να ασκήσετε κριτική και να προσπαθήσετε να ελέγξετε εταιρείες, που δεν αποτελούν τίποτα παραπάνω από τα δημιουργήματα των οικονομικών ιδεολογιών και προτύπων που ακολουθείτε.

Το πρόβλημα, λοιπόν, με τις πολυεθνικές, δεν είναι η μη δήλωση στοιχείων, όπως καλούνται να προβούν, πλέον, με τον ν.4548/2018 και τις προθήκες που κάνετε τώρα. Το θέμα είναι, οι διάφορες νόμιμες μεν, ανήθικες δε, τεχνικές που υιοθετούν, για να μειώσουν το ποσό των φόρων που καταβάλλουν. Ενδεικτικά, τέτοιες στρατηγικές είναι η μεταφορά κερδών σε χώρες με χαμηλότερους φορολογικούς συντελεστές, όπου οι πολυεθνικές μεταφέρουν συχνά τα κέρδη τους σε χώρες με χαμηλότερους φορολογικούς συντελεστές που μπορούν να πληρώνουν λιγότερους φόρους.

Επίσης, η χρήση «φορολογικών παραδείσων», όπου οι πολυεθνικές εταιρείες δημιουργούν θυγατρικές εταιρείες σε χώρες που έχουν ευνοϊκό φορολογικό περιβάλλον, το ονομάζουμε «φορολογικούς παραδείσους», όπου τα κέρδη μπορούν να είναι φορολογικά ελαφρυμένα.

Άλλη στρατηγική είναι η εσωτερική μεταφορά τιμολογημένων υπηρεσιών, δηλαδή, οι πολυεθνικές μπορούν να χρησιμοποιήσουν τις δικές τους θυγατρικές για την παροχή υπηρεσιών ή προϊόντων σε άλλες θυγατρικές εταιρείες με τη χρέωση υψηλών τιμών γι’ αυτές τις υπηρεσίες. Επίσης, ο διακανονισμός τιμών, μεταξύ θυγατρικών. Οι πολυεθνικές εταιρείες μπορούν να προσαρμόσουν τις τιμές που χρεώνονται, μεταξύ των διαφόρων θυγατρικών εταιρειών τους, προκειμένου να μειώσουν τον φορολογικό τους φόρτο. Ακόμη, η χρήση επιτραπέζιων εταιρειών, δηλαδή, οι πολυεθνικές μπορούν να χρησιμοποιήσουν εταιρείες που υπάρχουν μόνο στα χαρτιά, χωρίς πραγματική λειτουργία, για να μεταφέρουν κέρδη ή για άλλες φορολογικές στρατηγικές.

Το πιο τρανταχτό παράδειγμα φοροαποφυγής θεωρώ ότι αποτελεί αυτό που κατάφερε η Amazon το 2020, όπου με 44 δις έσοδα δεν πλήρωσε ευρώ εταιρικό φόρο στην Ευρώπη. Πώς το κατάφερε; Η θυγατρική της Amazon, EU Sarl στο Λουξεμβούργο, που διαχειρίζεται τις πωλήσεις και τις εισπράξεις του «κολοσσού» στη Βρετανία και την Ευρώπη, στα βιβλία της εμφάνισε ετήσιες ζημίες 1,2 δις ευρώ και έλαβε φορολογικές πιστώσεις, ύψους 56 εκατομμυρίων ευρώ, τις οποίες μπορεί να χρησιμοποιήσει στο μέλλον, για να αντισταθμίσει ενδεχόμενες μελλοντικές φορολογικές οφειλές σε περίπτωση κερδών. Η εταιρεία έχει μεταφερόμενες αποθηκευμένες ζημίες, συνολικού ύψους 2,7 δις ευρώ, οι οποίες μπορούν να χρησιμοποιηθούν, έναντι οποιουδήποτε φόρου πληρωτέου για μελλοντικά κέρδη. Αυτό σημαίνει, ότι η Amazon που δεν πλήρωσε σεντς για τα έσοδα ρεκόρ το 2020 στην Ευρώπη, θα είναι σε θέση να μην πληρώνει, βάσει των κερδών, και σε άλλες μελλοντικές τις χρήσεις.

Πρόκειται για τον ορισμό της φοροαποφυγής. Θα μπορούσαμε να αναφέρουμε ατελείωτα παρόμοια παραδείγματα φοροαποφυγής, όπως καταλαβαίνετε.

Τέλος, θέλω να αναφερθώ και σε μία διάταξη που θα περιμέναμε να φέρει το Υπουργείο Ενέργειας, το οποίο έχει εξαγγείλει αλλαγές από το 2024, με αντικατάσταση της ρήτρας αναπροσαρμογής στα τιμολόγια, η οποία «μάτωσε» τα νοικοκυριά και τις επιχειρήσεις τα τελευταία δύο χρόνια και με την κατάργηση της επιδότησης του ρεύματος.

Θα θεσπίσετε, λοιπόν, ένα ειδικό τιμολόγιο για τους καταναλωτές, που δεν έχουν συμβόλαια σταθερής τιμής ή άλλου είδους συμβόλαια που έχουν προταθεί από τον προμηθευτή, με τη δικαιολογία, όπως ισχυρίζεστε, να αντιμετωπιστούν οι ανατιμητικοί κίνδυνοι από την επαναφορά της ρήτρας αναπροσαρμογής στα τιμολόγια, ενισχύοντας με αυτόν τον τρόπο τον ανταγωνισμό, μεταξύ των προμηθευτών ηλεκτρικής ενέργειας, με στόχο την πτώση των τιμών.

Ταυτόχρονα, αν μπει κάποιος στη σελίδα της ΡΑΕ και συγκεκριμένα στον ευρωπαϊκό χάρτη τιμών ηλεκτρισμού της αγοράς επόμενης ημέρας, θα βρει την Ελλάδα πρώτη, με την υψηλότερη τιμή στα 126 ευρώ, ανά μεγαβατώρα, με την επόμενη ακριβότερη χώρα να είναι η Ιρλανδία με 113 ευρώ, ανά μεγαβατώρα. Άρα, σε ποια προστασία από ανατιμητικούς κίνδυνους αναφέρεστε;

Παραμένουμε «πρωταθλητές» στην ακρίβεια και το παράδοξο είναι πώς, πλέον, το ενεργειακό μίγμα παραγωγής ηλεκτρικής ενέργειας, οι Ανανεώσιμες Πηγές Ενέργειας, έχουν το μεγαλύτερο ποσοστό. Οπότε, θα περίμενε κανείς η τιμή της μεγαβατώρας να ήταν αισθητά μικρότερη. Το γεγονός αυτό μάς δείχνει πως το «καφενείο» και όχι το Χρηματιστήριο Ενέργειας, που έφτιαξε και ονόμασε ο ΣΥΡΙΖΑ και συνεχίζει να λειτουργεί, επί Νέας Δημοκρατίας, είναι, εντελώς, αποτυχημένο και εξυπηρετεί μονάχα τους «ολιγάρχες», δηλαδή, παραγωγούς και παρόχους ηλεκτρικής ενέργειας, οι οποίοι θησαυρίζουν, παρουσιάζοντας δυσθεώρητα καθαρά κέρδη την τελευταία διετία.

Επί του νομοσχεδίου, θα αναφερθούμε αναλυτικά στις επόμενες συνεδριάσεις της Επιτροπής μας και αφού έχουμε ακούσει και τους φορείς. Θα επιφυλαχθούμε για να τοποθετηθούμε στην Ολομέλεια. Ευχαριστώ πολύ.

**ΦΩΤΕΙΝΗ ΑΡΑΜΠΑΤΖΗ (Αντιπρόεδρος της Επιτροπής):** Πριν δώσω τον λόγο στον επόμενο Ειδικό Αγορητή, να ενημερώσω το Σώμα, σε ότι αφορά στους φορείς που θα κληθούν. Είναι η Επιτροπή Λογιστικής Τυποποίησης και Ελέγχων (ΕΛΤΕ), ο Σύνδεσμος Επιχειρήσεων και Βιομηχανιών (ΣΕΒ), η Πανελλήνια Ομοσπονδία Φοροτεχνικών Ελευθέρων Επαγγελματιών (ΠΟΦΕΕ), το Οικονομικό Επιμελητήριο Ελλάδος, η Ελληνική Ένωση Τραπεζών, η Ένωση Εισηγμένων Εταιρειών, ο Σύνδεσμος Ανωνύμων Εταιρειών και Επιχειρηματικότητας, η Τράπεζα της Ελλάδος, η Κεντρική Ένωση Επιμελητηρίων Ελλάδος, η Γενική Συνομοσπονδία Επαγγελματιών Βιοτεχνών Εμπόρων Ελλάδος, το Ινστιτούτο Καταναλωτών Ελλάδος, η Ένωση Καταναλωτών « Η Ποιότητα Ζωής», το Επαγγελματικό Επιμελητήριο Αθηνών και η Ένωση Εργαζομένων Καταναλωτών Ελλάδος.

Τον λόγο έχει ο Ειδικός Αγορητής της Κ.Ο. «Νίκη», ο κ. Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “NIKH”»):** Ευχαριστώ πολύ, κυρία Πρόεδρε.

Έχουμε σήμερα να συζητήσουμε ένα νομοσχέδιο που ενσωματώνει Οδηγία της Ευρωπαϊκής Ένωσης, σε ότι αφορά στη δημοσιοποίηση στοιχείων φορολογίας εισοδήματος από ορισμένες επιχειρήσεις και υποκαταστήματα και επικαιροποιήσεις της ελληνικής νομοθεσίας για τις υποχρεώσεις δημοσιότητας των εταιρειών, όπου και εδώ έχουμε ενσωμάτωση κάποιου άρθρου του Ευρωπαϊκού Κοινοβουλίου.

Η πρόθεση της Κυβέρνησης στα χαρτιά, όπως διαβάζουμε στην αιτιολογική έκθεση, είναι ότι πιστεύει πώς με τον δημόσιο έλεγχο, μέσω αυτού του νομοσχεδίου, θα συμβάλει στην προώθηση ενός καλύτερου φερόμενου δημόσιου διαλόγου, λες και αυτό που λείπει για την αποφυγή φορολογίας των πολυεθνικών είναι η διαδικασία διαλόγου. Δηλαδή, αυτό είναι το πρόβλημα των πολυεθνικών, όταν παίρνουν τους φόρους και τους κρύβουν δεξιά και αριστερά, για να μην αφήνουν τίποτα στις χώρες υποδοχής των δραστηριοτήτων τους. Δεν είναι πρόβλημα δημόσιου διαλόγου, αλλά είναι θέμα δικαιοσύνης, για να μην καταστρέφονται οι Έλληνες πολίτες, οι μικρομεσαίοι επιχειρηματίες, γιατί άκουσα και τον εκπρόσωπο της κυβερνητικής παράταξης να λέει ότι ο τζίρος των 750 εκ. ευρώ αφορά μεσαίες επιχειρήσεις. Τα 750 εκ. ευρώ έσοδα από τζίρο αφορούν μεσαίες επιχειρήσεις; Μπορεί στη Γερμανία ή σε άλλες ανεπτυγμένες ευρωπαϊκές χώρες να είναι αυτός ο χαρακτηρισμός, αλλά εδώ δεν είναι χαρακτηρισμός για μεσαίες επιχειρήσεις. Μεσαίες επιχειρήσεις και μικρές επιχειρήσεις είναι οι οικογενειακές και όλες αυτές που όλα αυτά τα χρόνια στήριζαν το οικοδόμημα της πατρίδας μας που σήμερα καταρρέει.

Θα ήθελα να παρατηρήσω και κάτι άλλο, διαβάζοντας την Έκθεση του Γενικού Λογιστηρίου του Κράτους, που λέει τι προσδοκά η Κυβέρνηση από αυτό το νομοσχέδιο που έρχεται να ελέγξει τις μεγάλες πολυεθνικές και να τις φορολογήσει. Διαβάζω, λοιπόν, ποια είναι τα προσδοκώμενα έσοδα από την Έκθεση του Γενικού Λογιστηρίου του Κράτους, επί του Κρατικού Προϋπολογισμού. Πρώτον, αύξηση εσόδων, λόγω της είσπραξης των προβλεπόμενων τελών καταχώρισης στο ΓΕΜΗ της δήλωσης στοιχείων φορολογίας εισοδήματος του ν.4548/2018 για τις οριζόμενες κατηγορίες επιχειρήσεων. Θα «τρελαθούν» τα έσοδα του κράτους, επειδή θα αναρτήσουν στο ΓΕΜΗ κάποια έγγραφα και θα πληρώνουν 20 και 30 ευρώ οι πολυεθνικοί όμιλοι των 750 εκ. ευρώ.

Δεύτερον, που είναι ακόμα πιο τραγικό και εδώ φαίνεται η υποκρισία της Κυβέρνησης και ο εμπαιγμός του ελληνικού λαού -προφανώς, δεν ενδιαφέρεται κανείς να τα ακούσει αυτά, αλλά εμάς μας ενδιαφέρει να τα ακούει ο ελληνικός λαός, γιατί αυτούς εκπροσωπούμε και όχι τις πολυεθνικές και τις κυβερνήσεις- είναι η ενδεχόμενη αύξηση εσόδων, σε περίπτωση επιβολής των προβλεπόμενων κυρώσεων (πρόστιμο), λόγω παράβασης των περιγραφόμενων υποχρεώσεων των οριζόμενων υπόχρεων για την κατάρτιση, δημοσίευση και διάθεση στο κοινό της δημόσιας δήλωση στοιχείων φορολογίας εισοδήματος των οικείων επιχειρήσεων.

Δεν είναι η ώρα να μιλήσουμε για τα άρθρα του νομοσχεδίου, αλλά μιας και προκληθήκαμε, ας δούμε τι είναι αυτό το πρόστιμο που και το ίδιο το Γενικό Λογιστήριο του Κράτους κάνει λόγο για ενδεχόμενη αύξηση εσόδων. «Τα πρόσωπα της παρ.1, που παραβιάζουν το παρόν μέρος, τιμωρούνται με πρόστιμο από 10.000 ως 100.000 ευρώ έκαστος». Δηλαδή, για εταιρείες που κάνουν τζίρο 750 εκ. ευρώ το έτος και πρέπει να κάνουν για δύο επαναλαμβανόμενες χρονιές, σε περίπτωση που αποφασίσει η Επιτροπή, η Γενική Διεύθυνση Αγοράς και Προστασίας Καταναλωτή -ψάξε τώρα να βρεις άκρη- θα πληρώσει από 10.000 μέχρι 100.000 ευρώ.

Είναι δυνατόν; Εσείς με ρητή διάταξη πήγατε σε έναν ηλικιωμένο που δεν θέλησε, είτε γιατί φοβήθηκε, είτε γιατί πίστευε ότι είναι καλό για την υγεία του να μην εμβολιαστεί, και του επιβάλλατε πρόστιμο 100 ευρώ, περνώντας το και στη φορολόγηση με τέτοια αναλγησία, για να σωθεί το κράτος. Και τώρα πηγαίνετε σε τέτοιες εταιρείες και λέτε πιθανόν να τις τιμωρήσετε, επειδή θα βγάλετε στα δελτία τύπου, στα μέσα μαζικής ενημέρωσης, που και αυτά τα χρηματοδοτείτε με κάθε ευκαιρία και με κάθε ανύπαρκτη αιτιολογία, με πολλά χρήματα, για να πείτε ότι «πατάξαμε» τις μεγάλες εταιρείες. Πέστε το. Εμείς δεν το λέμε, γιατί δεν θέλουμε να κοροϊδεύουμε τον ελληνικό λαό. Αν θέλατε, πραγματικά, να φορολογήσετε τις μεγάλες επιχειρήσεις, θα έπρεπε να καταφύγετε σε μία διαδικασία φορολόγησης, επί του τζίρου. Δεν θα είσαστε οι πρώτοι, αν, πραγματικά, το θέλατε, καθώς και άλλες ευρωπαϊκές χώρες, που σέβονται τους λαούς τους, καταφεύγουν σε αυτές τις λογικές.

Θέλετε να επενδύσετε; Επενδύστε, σας παρέχουμε όλες τις δυνατότητες, φθηνό χρήμα μέσα από το Ταμείο Ανάκαμψης και Ανθεκτικότητας, ό,τι δυνατότητες θέλετε μπορείτε να τις αναπτύξετε. Την ανεργία μας, όμως, δεν την έχετε περιορίσει, είναι η πιο υψηλή σε αντίστοιχες χώρες, όπως στην Ισπανία και σε ανάλογες χώρες που πέρασαν αυτά τα δεινά.

Δεν είναι μόνο πρόταση δική μας. Οι G20 συμφώνησαν, στο πλαίσιο της Συμφωνίας του Ιουλίου του 2021 του ΟΟΣΑ, «για τη διεθνή συνεργασία για την καταπολέμηση της φοροδιαφυγής». Υλοποιείστε αυτό, ας μην είστε στους G20. Η συμφωνία αυτή εισάγει έναν παγκόσμιο ελάχιστο εταιρικό φορολογικό συντελεστή 15%, ο οποίος θα εφαρμόζεται σε πολύ μεγάλες επιχειρήσεις, με τζίρο άνω των 750 εκατομμυρίων ευρώ και όχι μεσαίες, όπως αναφέρθηκε. Περιλαμβάνεται, επίσης, η μετεγκατάσταση ενός μέρους των υπερβολικών κερδών των μεγάλων πολυεθνικών επιχειρήσεων με πωλήσεις άνω των 20 δις ευρώ και κερδοφορία άνω του 10% στις χώρες, στις οποίες, πραγματικά, δημιουργούνται.

Και στην Ελλάδα έχουμε πάρα πολλές πολυεθνικές, όπως «Βασιλόπουλος, Lidl, Παπαστράτος, Cosmote, ΟΠΑΠ, Vodafone International, Hellas Direct, Κωτσόβολος». Θέλετε να πούμε για γερμανικές εταιρείες; Schwartz, Deutsche Telecom, Fraport, που είναι και αγαπημένη. Θέλετε να πούμε αμερικάνικες πολυεθνικές; Philip Morris, Procter & Gamble και διάφορες άλλες.

Με λίγα λόγια, θέλουμε να πούμε, ότι εμείς τις καλούμε εδώ, τις χρηματοδοτούμε μέσα από τα χρηματοδοτικά πρωτόκολλα που παίρνουμε, για να στηρίξουμε τη μικρομεσαία επιχειρηματικότητα, ενώ στη μικρομεσαία επιχειρηματικότητα δεν φθάνει τίποτα. Αυτοί έρχονται και παίρνουν δάνεια, με επιτόκιο 1%, τα γνωρίζετε πολύ καλά. Όταν δεν μπαίνει κόσμος στα αεροδρόμια, γιατί υπήρξε μία ατυχία, πάμε και τους χρηματοδοτούμε για απώλειες, ενώ έρχεται ο μικρομεσαίος του δίνετε μία «Επιστρεπτέα προκαταβολή» και τον βάζετε να την εξοφλήσει σε δέκα χρόνια. Από πού να εξοφλήσει; Κι αν κάνει το λάθος και δεν κόψει απόδειξη, πριμοδοτείτε δημοσίως και τον «χαφιεδισμό» και δίνετε μπόνους στον καθένα, γιατί δεν πήρε απόδειξη. Που πήγαν τα λεφτά αυτά; Κύριοι της Κυβέρνησης, αυτά τα λεφτά, είναι λεφτά που τα κλέβει κάποιος, για να τα κάνει τι; Να τα πάει στην Ελβετία, να τα πάει στις Σεϋχέλλες, που να τα πάει; Εσείς δεν έχετε καμία πρόθεση να φορολογήσετε κανέναν, παρά μόνο να κλείσετε ό,τι άφησε ο ΣΥΡΙΖΑ από τις μικρομεσαίες επιχειρήσεις.

Θα ήθελα να πω, γιατί πρέπει να ακούει ο λαός, ποιοι Υπουργοί υπογράφουν αυτά τα νομοσχέδια. Εκτός από τον κ. Φλωρίδη και τον κ. Παπαστεργίου, που είναι καινούργιοι Υπουργοί, υπογράφει ο κ. Σκρέκας, που το καταθέτει ως Υπουργός Ανάπτυξης, οι Υπουργοί, Περιβάλλοντος και Ενέργειας, κ. Θεόδωρος Σκυλακάκης και Εθνικής Οικονομίας και Οικονομικών, κ. Κωνσταντίνος Χατζηδάκης. Είμαι βέβαιος, ότι και εσείς οι τρεις Υπουργοί έχετε υπογράψει, για να μπει το πρόστιμο στην ηλικιωμένη μητέρα, γιαγιά ή στον παππού, που δεν θέλησαν να εμβολιαστούν και δεν μπόρεσαν να το πληρώσουν ή δεν θέλησαν και το στείλατε στην εφορία. Είστε περήφανοι, να νομοθετείτε για τα 100 ευρώ εκείνου που θέλει να επιλέγει το πώς θα πεθάνει και αφήνετε εδώ με έναν τρόπο «τροχονόμου» να φεύγουν χρήματα και να πηγαίνουν, όπου θέλουν, και εμείς απλώς να νομιμοποιούμαστε ότι πάμε να ελέγξουμε όλη αυτή τη διαδικασία.

Και αν ήθελε να ψηφίσει κάποιος αυτό το νομοσχέδιο, στα πλαίσια της εκτίμησης της καλής πρόθεσής σας, αν το διάβαζε, όπως κι εμείς το διαβάσαμε και έχουμε καταγράψει και παρατηρήσεις που θα τις πούμε μία προς μία, για να αποδείξουμε ότι δεν κάνουμε αρνητική στείρα αντιπολίτευση, αλλά ερχόμαστε εδώ μελετώντας τα νομοσχέδιά σας, ψάχνοντας να βρούμε, έστω και μία ευκαιρία που η νομοθεσία σας αφορά τους Έλληνες πολίτες, αυτή τη βρήκαμε, σε ότι έχει να κάνει με τις ρυθμίσεις και τα άρθρα που αναφέρονται, έστω και καθυστερημένα, στην ενέργεια. Έχετε κάνει, όμως, το μεγαλύτερο «έγκλημα», αυτό που αφορά στο μείγμα της παροχής ενέργειας. Σε μία περίοδο που δοκιμάζεται η παγκόσμια ανθρωπότητα, δημιουργώντας τους πολέμους που είναι στη γειτονιά μας και που θα επηρεάσουν ακόμα περαιτέρω και τη δική μας οικονομική κατάσταση, τι κάνουμε; Αποβιομηχανίζουμε, τελείως, τη χώρα μας, δεν παράγουμε ρεύμα από λιγνίτη, γιατί εμείς είμαστε πρωτοποριακοί, πιστεύουμε στην «πράσινη» ανάπτυξη και προστατεύουμε τους πάντες. Η Γερμανία μπορεί να παίρνει τα δικαιώματά μας και να παράγει ή να καίει άνθρακα, μέχρι το 2030 και το Βέλγιο, μέχρι το 2040 και τι εισάγουμε; Εμείς εισάγουμε ρεύμα από τα Σκόπια που παίρνει από εμάς τον λιγνίτη και τον άνθρακα, το πηγαίνει 5 χιλιόμετρα εντός των Σκοπίων, παράγει ηλεκτρική ενέργεια, την παίρνουμε εμείς ή παίρνουμε φυσικό αέριο από τη Βουλγαρία που επειδή έρχεται από τη Ρωσία που εμείς έχουμε κάνει όλες αυτές τις απαγορευτικές μας ενέργειες, γιατί αν οι Ρώσοι βομβαρδίζουν είναι κακοί, αλλά άμα βομβαρδίζουν οι σύμμαχοι είναι καλοί, αλλά αυτό είναι άλλο, βάζουν καινούργια φορολογία, σε ότι αφορά στη μεταφορά του ρωσικού φυσικού αερίου που παίρνουμε μέσω της Βουλγαρίας και αυτό επιβαρύνει έτι περαιτέρω το κόστος ενέργειας.

Προφανώς , αυτό το νομοσχέδιο είναι ένα «ξεκάρφωμα», συγνώμη για τον όρο, είναι ντεμέκ νομοσχέδιο και δεν έχει ως σκοπό να φορολογήσει τις πολυεθνικές και τις μεγάλες επιχειρήσεις, αλλά να παρηγορήσει όλους αυτούς που χάνουν τις περιουσίες τους και τις επιχειρήσεις τους, ότι εμείς «χτυπάμε» τις μεγάλες επιχειρήσεις. Δεν τις χτυπάτε, γιατί δεν θέλετε και όχι γιατί δεν μπορείτε.

Ευχαριστώ.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):**

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Φωτόπουλος Στυλιανός, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καζαμίας Αλέξανδρος, Κεφαλά Γεωργία (Τζώρτζια) και Παπαϊωάννου Αρετή.

Τον λόγο έχει ο κ. Καζαμίας από την «Πλεύση Ελευθερίας».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Ευχαριστώ πολύ, κυρία Πρόεδρε.

Κύριε Υπουργέ, αγαπητοί συνάδελφοι, το να γνωρίζουν οι πολίτες, η κοινωνία και ο λαός πόσο φόρο πληρώνουν στα κράτη οι μεγάλες επιχειρήσεις, που λειτουργούν στη χώρα τους, είναι χρήσιμο και σημαντικό για πολλούς και ποικίλους λόγους. Η διαφάνεια στα φορολογικά στοιχεία των μεγάλων επιχειρήσεων είναι ένας θεμιτός στόχος, διότι, πρώτον, επιτρέπει στους πολίτες να γνωρίζουν, κατά πόσο αυτές φοροδιαφεύγουν και κατά πόσο αποφεύγουν την πληρωμή φόρων και δεύτερον, συμβάλλει σε μία καλύτερα ενημερωμένη επιλογή προϊόντων από την πλευρά του καταναλωτή, ιδίως, σε μία εποχή, κατά την οποία η κατανάλωση συνδέεται, ολοένα και περισσότερο, με ηθικές επιλογές από την πλευρά του καταναλωτή και σε μία σχέση ηθική, όσον αφορά τις επιχειρήσεις, με τις οποίες ο καταναλωτής συναλλάσσεται.

Τρίτον, η πρακτική αυτή -και θα επανέλθω στο σημείο αυτό- μπορεί να καταστεί, δεν λέμε ότι είναι, αλλά μπορεί να γίνει, ένα, επιπλέον, μέσο άσκησης πίεσης από τις κυβερνήσεις κάποιων κρατών μελών της Ευρωπαϊκής Ένωσης προς κάποιες μεγάλες επιχειρήσεις, ούτως ώστε να πιέζονται να πληρώνουν όλους τους φόρους τους στο κράτος ή εν πάση περιπτώσει, τους περισσότερους από τους φόρους τους στο κράτος, ιδίως, εκείνους τους φόρους, από τους οποίους μπορούν να απαλλάσσονται με νομικά τεχνάσματα, τα οποία, όμως, δεν είναι ηθικά.

Υπό το πρίσμα αυτό, η ευρωπαϊκή οδηγία που ενσωματώνει το νομοσχέδιο, κινείται, κατά τη γνώμη μας, προς τη σωστή κατεύθυνση, που είναι η αυξημένη λογοδοσία των μεγάλων και πολυεθνικών επιχειρήσεων προς τους πολίτες. Αυτή είναι η κατεύθυνση της μεγαλύτερης λογοδοσίας που το κεφάλαιο πρέπει να δίνει, όπως και οι τράπεζες προς τους πολίτες, και η οποία περιλαμβάνει, φυσικά, όπως το λέει, εξάλλου, ξεκάθαρα στο προοίμιό της η ευρωπαϊκή οδηγία, τους εργαζόμενους στις επιχειρήσεις αυτές, καθώς και στις συνδικαλιστικές οργανώσεις. Σε αυτούς δίνει, δηλαδή, η Οδηγία, τη δυνατότητα να διεκδικούν και να λαμβάνουν λογοδοσία από τις μεγάλες επιχειρήσεις.

Προπάντων, όμως, καλωσορίζουμε ένα σημαντικό μέρος της φιλοσοφίας, που διέπει την ευρωπαϊκή Οδηγία, διότι «σπάει» τη σκληρή νεοφιλελεύθερη διάκριση που υπάρχει, ανάμεσα στην οικονομία αφενός και στην κοινωνία την πολιτική και την ηθική, αφετέρου. Λέγοντας ότι οι μεγάλες επιχειρήσεις οφείλουν να δημοσιοποιούν τα λογιστικά βιβλία τους, η ενωσιακή οδηγία αποδέχεται ότι η οικονομική δραστηριότητα είναι αναπόσπαστο μέρος της κοινωνίας, οπότε οι επιχειρήσεις οφείλουν να λογοδοτούν στην κοινωνία. Επίσης, αναγνωρίζει, ότι είναι αναπόσπαστο μέρος του πολιτικού συστήματος και ότι ο καταναλωτής είναι και πολίτης και οφείλει να γνωρίζει.

Παρά τα θετικά στοιχεία που υπάρχουν στην ενωσιακή οδηγία, υπάρχουν και αρκετοί προβληματισμοί για εμάς στην «Πλεύση Ελευθερίας». Καταρχήν, υπάρχει το όριο των μεγάλων επιχειρήσεων που είναι υποχρεωμένες, με βάση την ενωσιακή οδηγία, να λογοδοτούν προς τους πολίτες. Αυτό τίθεται στα 750 εκατομμύρια ευρώ τζίρο ετησίως, ανά δύο έτη, στη σειρά. Με ποια κριτήρια μπαίνει, ακριβώς, αυτό το όριο; Για παράδειγμα, μία επιχείρηση με ετήσιο τζίρο 600 εκατομμυρίων, δεν είναι μεγάλη επιχείρηση; Δεν θα πρέπει και αυτή να λογοδοτεί και γιατί διαφεύγει από αυτό το όριο; Είναι μία ερώτηση που δεν διευκρινίζεται, ούτε από την ίδια την ευρωπαϊκή οδηγία, αλλά ούτε και από την Κυβέρνηση που εισαγάγει το νομοσχέδιο. Αυτό είναι κάτι που θα θέλαμε να διευκρινιστεί.

Ωστόσο, το πιο βασικό πρόβλημα που υπάρχει στην Οδηγία αυτή, είναι το ζήτημα της διαφάνειας. Η έννοια της διαφάνειας είναι θετική, αλλά, ταυτόχρονα, είναι και προβληματική. Δηλαδή, τα στοιχεία που δημοσιοποιούνται από αυτές τις επιχειρήσεις, πόσο ακριβή είναι και ποιος μπορεί να τα ελέγχει; Υπάρχει μηχανισμός ελέγχου των στοιχείων αυτών στο νομοσχέδιο και της ακρίβειας των στοιχείων; Η απάντηση, δυστυχώς, είναι όχι. Περιμένουμε, δηλαδή, από τις επιχειρήσεις αυτές να δημοσιοποιούν πάρα πολλά στοιχεία από τα λογιστικά τους βιβλία, ούτως ώστε οι πολίτες να γνωρίζουν καλύτερα, αλλά δεν υπάρχει κάποια υπηρεσία που να τα εξακριβώνει.

Το δεύτερο είναι το ζήτημα της γραφειοκρατίας και της ερμηνείας των στοιχείων αυτών. Τα φορολογικά στοιχεία των μεγάλων επιχειρήσεων είναι υπερβολικά τεχνικά. Η συντριπτική πλειονότητα των πολιτών, είναι αδύνατον να μπορέσει να τα ερμηνεύσει, να τα καταλάβει και να μπορέσει να αξιολογήσει πώς διεξαγάγουν οι επιχειρήσεις αυτές τις φορολογικές τους υποθέσεις. Θεωρούμε ότι εδώ πρέπει να μεσολαβεί μία Ανεξάρτητη Αρχή, η οποία να μπορεί και να τεκμηριώνει και να επιβεβαιώνει τις πληροφορίες για τα φορολογικά στοιχεία των επιχειρήσεων, καθώς και να μπορεί να απλοποιεί τις πληροφορίες αυτές, ούτως ώστε να τις καθιστά προσιτές προς τους πολίτες. Μόνο τότε, πραγματικά, οι πολίτες θα μπορούν να κρίνουν τη φορολογική συμπεριφορά των μεγάλων επιχειρήσεων. Τίποτα από αυτά δεν προβλέπεται, δυστυχώς, στο νομοσχέδιο.

Και τρίτον, σχετικά με τη διαφάνεια. Αν η διαφάνεια δείχνει, όντως, στοιχεία φοροαποφυγής, δηλαδή, αποφυγής πληρωμής φόρου, μέσα στο πλαίσιο που ορίζει ο νόμος, τι μπορεί να κάνει ο πολίτης για να αντιμετωπίσει αυτή την κατάσταση; Αν δεν υπάρχει η κατάλληλη διάδοση μέσα από τα μέσα μαζικής ενημέρωσης και αν δεν υπάρχουν εκστρατείες, οι οποίες απαιτούν πολλούς πόρους, ούτως ώστε να ενημερώσουν πολλούς πολίτες, να αρχίσουν να απέχουν από τη συναλλαγή με τις εν λόγω επιχειρήσεις, κάτι το οποίο κινείται ακόμη σήμερα στη «σφαίρα του ονείρου», η διαφάνεια προσφέρει πάρα πολύ λίγα. Θα επανέλθω σε αυτό το σημείο, σε ότι αφορά στη διαφάνεια, στον επίλογο.

Επίσης, υπάρχει το ζήτημα της πολιτικής πίεσης και του ρόλου του κράτους. Το νομοσχέδιο αυτό, όπως ξέρουμε, προσπαθεί να μετακυλήσει ένα μέρος της ευθύνης που θα πρέπει να έχει το κράτος, στο να φορολογεί πιο αυστηρά τις μεγάλες πολυεθνικές επιχειρήσεις και τις μεγάλες επιχειρήσεις μέσα στην Ευρωπαϊκή Ένωση, πάνω στις «πλάτες» των πολιτών. Στην πραγματικότητα, αυτό που λέει είναι, ότι επειδή το κράτος δεν μπορεί να φορολογήσει, όπως θα έπρεπε τις επιχειρήσεις αυτές και δεν μπορεί να κυνηγάει τους φόρους, το κράτος ζητάει, ουσιαστικά, από τις επιχειρήσεις αυτές να παρέχουν στοιχεία για τις φορολογικές τους καταστάσεις στους πολίτες, ούτως ώστε οι πολίτες πια και οι ενώσεις καταναλωτών, να αναλαμβάνουν την ευθύνη να κάνουν αυτό που το κράτος δεν μπορεί να κάνει. Αυτή είναι μία παλιά γνωστή τακτική των κρατών, που δεν έχουν τη δυνατότητα και την πολιτική βούληση «να τρίξουν τα δόντια «στις μεγάλες επιχειρήσεις και μοιράζονται έτσι ένα σημαντικό μέρος της ευθύνης με τους πολίτες.

Εδώ, όμως, υπάρχει ο κίνδυνος η αδυναμία αυτή των κρατών, τα νομοσχέδια ή οι νόμοι ή οι οδηγίες, όπως αυτές που εισάγονται στο πλαίσιο της ενωσιακής οδηγίας που συζητάμε σήμερα, να δρουν ως «βαλβίδες ασφαλείας», δηλαδή, να αποτελούν ένα άλλοθι για τις κυβερνήσεις, οι οποίες θα λένε στους πολίτες, ότι «να, κοιτάξτε οι μεγάλες επιχειρήσεις εδώ είναι υποχρεωμένες, με βάση την Οδηγία να δηλώνουν τα στοιχεία τους. Η ευθύνη είναι δική σας, αντιδράστε, έχετε ενώσεις καταναλωτών και εμείς είμαστε μαζί σας.» Και το κράτος μετά δεν κάνει απολύτως τίποτα. Όμως, γνωρίζουμε, ότι οι ενώσεις καταναλωτών είναι πολύ αδύναμες, για να μπορέσουν να ελέγξουν κολοσσούς, όπως αυτούς, οι οποίοι περιλαμβάνονται στο νομοσχέδιο, δηλαδή, οι επιχειρήσεις που έχουν ετήσιο τζίρο, άνω των 750 εκατομμυρίων, ετησίως.

Άρα, η πολιτική πίεση που προσπαθεί το νομοσχέδιο αυτό να ασκήσει στις μεγάλες επιχειρήσεις δεν είναι αθέμιτη. Είναι θεμιτή, αλλά είναι, παντελώς, ανεπαρκής. Αυτές οι επιχειρήσεις έχουν τη δυνατότητα να αντισταθούν στις πιέσεις των καταναλωτών, επειδή έχουν τεράστιους πόρους να επενδύσουν στις νομικές ομάδες υποστήριξής τους και αν δημιουργηθούν εκστρατείες στα μέσα μαζικής ενημέρωσης από ομάδες καταναλωτών, χωρίς την παρέμβαση της κυβέρνησης, οι επιχειρήσεις αυτές, επίσης, έχουν τεράστια κονδύλια να επενδύσουν για να κάνουν «άμυνα» μέσα από τα μέσα μαζικής ενημέρωσης, «αντιεκστρατείες», δηλαδή, στις «εκστρατείες» των ομάδων καταναλωτών και στο τέλος, να καταφέρουν να συνεχίσουν να κάνουν αυτό που έκαναν πάντα: να φοροδιαφεύγουν, να αποφεύγουν την πληρωμή φόρων και να αντιμετωπίζουν, μέσω διαφημιστικών εκστρατειών την οποιαδήποτε πίεση έχουν από τους καταναλωτές που διαμαρτύρονται.

Έρχομαι τώρα στο άρθρο 17, για την επέκταση του πλαισίου αναστολής της ρήτρας αναπροσαρμογής, που θεωρούμε ότι είναι απαραίτητο, αλλά δεν θεωρούμε ότι είναι επαρκές. Αυτό οφείλεται στο γεγονός, ότι οι τιμές, όπως και τα κέρδη των επιχειρήσεων παροχής ηλεκτρικού ρεύματος -ένα αγαθό που εμείς στην «Πλεύση Ελευθερίας» θεωρούμε ότι είναι ζωτικής σημασίας για κάθε άνθρωπο σε μία σύγχρονη κοινωνία- παραμένουν υψηλές. Επίσης, διότι το μέτρο υιοθετείται με τη μορφή ενός έκτακτου ελέγχου τιμών, είναι από την 1/1/2024 μέχρι τις 31/12/2024 και αυτός ο έκτακτος έλεγχος τιμών, ανά πάσα στιγμή, αναμένεται να αρθεί. Αυτό, κατά τη γνώμη μας, δημιουργεί μία διαρκή ανασφάλεια στους πολίτες και δεν λύνει καθόλου το πρόβλημα της παροχής ηλεκτρικής ενέργειας σε ακριβές τιμές, στη βάση του προβλήματος. Πρόκειται για άλλο ένα εμβαλωματικό μέτρο, το οποίο παρά τη θετική πλευρά του είναι και προσωρινό και ανεπαρκές.

Επίσης, είμαι υποχρεωμένος να κάνω και μία γενικότερη παρατήρηση που, δυστυχώς, έχω κάνει κατ’ επανάληψη. Όμως, θα ήταν παράλειψη εκ μέρους μου να μην την ξανακάνω. Η Οδηγία 2101/2021, την οποία συζητάμε, στο πλαίσιο αυτού του νομοσχεδίου, έρχεται πάλι στην ελληνική Βουλή, μετά το τέλος της προθεσμίας της. Σύμφωνα με το άρθρο 2 της Οδηγίας, τα κράτη μέλη της Ευρωπαϊκής Ένωσης καλούνται να θέσουν σε ισχύ τις νομοθετικές, κανονιστικές και διοικητικές διατάξεις και να συμμορφωθούν με την Οδηγία της Ευρωπαϊκής Ένωσης, μέχρι και τις 22/6/2023. Δηλαδή, όταν θα ενσωματωθεί η Οδηγία στο εθνικό μας δίκαιο την επόμενη εβδομάδα, θα είναι, σχεδόν, κατά πέντε μήνες εκπρόθεσμη.

Και σας ρωτώ, κύριε Υπουργέ, γιατί είναι και αυτή η Οδηγία εκπρόθεσμη; Έχω κάνει την ίδια ερώτηση και στο εργασιακό νομοσχέδιο και στο νομοσχέδιο για τις συγχωνεύσεις και στο νομοσχέδιο για τις μισθώσεις οχημάτων από τρίτες χώρες, τα οποία βασίζονται όλα σε ενσωματώσεις οδηγιών της Ευρωπαϊκής Ένωσης. Όλες ήταν εκπρόθεσμες. Έτσι, ζήτησα από τους αρμόδιους Υπουργούς, σε κάθε περίπτωση, να μας δώσουν μία απάντηση για τον λόγο, για τον οποίο έρχονται αυτές οι οδηγίες μετά την προθεσμία τους. Αυτή είναι μία απλή Οδηγία. Αυτό που μας δίνετε, είναι, κατά βάση, μια μετάφραση της Οδηγίας που υπάρχει, εδώ και καιρό. Γιατί περνάει τόσος χρόνος; Και το λέω αυτό, γιατί είστε ένα κόμμα που θέλετε να παρουσιάζεστε στον ελληνικό λαό ως ακραιφνείς ευρωπαϊστές. Αν είστε ακραιφνείς ευρωπαϊστές, όπως διατείνεστε, γιατί δεν είμαστε πάντα σίγουροι γι’ αυτό, τότε γιατί καθυστερείτε σε ένα στοιχειώδες καθήκον, που πρέπει να έχει η χώρα μας απέναντι στην Ευρωπαϊκή Ένωση, που είναι να φέρνει τις οδηγίες αυτές προς ψήφιση μέσα στην προθεσμία τους;

Σας ρωτώ και δώστε μας οποιαδήποτε εξήγηση. Δεν χρειάζεται να είναι ειλικρινής, αλλά απαντήστε. Κανείς δεν απαντάει. Υπάρχει τόσο μεγάλος «εθισμός» στο γεγονός, ότι κάπου καθυστέρησε διαδικασία ή ότι τα Υπουργεία δεν λειτουργούν στην πραγματικότητα; Οι υπηρεσίες των Υπουργείων είναι «ξεχαρβαλωμένες» και υπάρχει η προσδοκία να μην τίθεται καν αυτή η ερώτηση. Γι’ αυτό κανένας Υπουργός δεν απαντάει. Θα σας παρακαλούσα θερμά να μας δώσετε κάποια εξήγηση.

Έρχομαι τώρα στον επίλογο. Θεωρούμε πώς η ενωσιακή οδηγία είναι στη σωστή κατεύθυνση, διότι ασκεί κάποια, έστω και περιορισμένη, πίεση στις μεγάλες επιχειρήσεις και στις πολυεθνικές επιχειρήσεις μέσα στην Ευρωπαϊκή Ένωση. Ασκεί αυτή την πίεση από την πλευρά της κοινωνίας, την ασκεί από την πλευρά των εργαζομένων και από την πλευρά των συνδικαλιστικών οργανώσεων και των καταναλωτών. Αυτές είναι οι κοινωνικές ομάδες που μας ενδιαφέρουν. Όμως, θεωρούμε ότι η πίεση αυτή είναι πάρα πολύ περιορισμένη, τόσο περιορισμένη, ώστε να υπάρχει διαρκώς ο κίνδυνος να δρουν αυτές οι οδηγίες και οι μηχανισμοί διαφάνειας, ως «βαλβίδες ασφαλείας», για να αποσυμπιέζουν την κοινωνική οργή, χωρίς, όμως, να κάνουν, στην πραγματικότητα, απολύτως τίποτα στην πράξη, για να πατάξουν τη φοροδιαφυγή και φοροαποφυγή των μεγάλων επιχειρήσεων.

Γι’ αυτό θα επιφυλαχθούμε να τοποθετηθούμε στη διάρκεια των συζητήσεων της Επιτροπής. Προς το παρόν, καταθέτουμε ότι βλέπουμε με ανοιχτό μυαλό αυτή την Οδηγία. Αντιλαμβανόμαστε τη θετική κατεύθυνση, στην οποία βρίσκεται και κινείται, αλλά έχουμε σοβαρές αμφιβολίες για το κατά πόσο αρκεί και για το κατά πόσο θα μπορέσει, πραγματικά, να επιφέρει μία ουσιαστική αλλαγή στο καθεστώς της ασυδοσίας που ισχύει σήμερα στην Ευρωπαϊκή Ένωση, σε ότι αφορά στις δραστηριότητες των μεγάλων και των πολυεθνικών επιχειρήσεων.

Ευχαριστώ, κυρία Πρόεδρε.

**ΜΑΡΙΑ - ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ (Προεδρεύουσα της Επιτροπής):** Κυρίες και κύριοι συνάδελφοι, ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών.

Τη συνεδρίασή μας θα κλείσει ο Υπουργός Ανάπτυξης, ο κ. Σκρέκας.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κυρία Πρόεδρε.

Κυρίες και κύριοι συνάδελφοι, θα ξεκινήσω από κάποια θέματα που τέθηκαν και δεν έχουν να κάνουν με την ενσωμάτωση της Οδηγίας (ΕΕ) 2021/2101. Κατ’ αρχάς, το τελευταίο ερώτημα που θέσατε, κύριε συνάδελφε, για ποιον λόγο καθυστερούν κάποιες οδηγίες να ενσωματωθούν στο εθνικό δίκαιο. Θέλω να σας πω, ότι αυτό δεν είναι κάτι που συμβαίνει μόνο στην Ελλάδα, χωρίς αυτό, βέβαια, να είναι δικαιολογία. Δηλαδή, αν δείτε τη λίστα των οδηγιών, οι οποίες μπορεί να είναι εκπρόθεσμες, σε ότι αφορά στην ενσωμάτωσή τους στα εθνικά δίκαια των κρατών μελών, θα δείτε ότι πάρα πολλές χώρες μπορεί να καθυστερούν. Αυτό μπορεί να συμβαίνει για πολλούς λόγους.

Θα σας πω, λοιπόν, επειδή υπαινιχθήκατε ότι μπορεί να μην υπάρχει σωστή οργάνωση, να μην δουλεύουν τα Υπουργεία και τελικά να καθυστερεί το νομοθετικό έργο, η Κυβέρνησή μας, όπως θα γνωρίζετε, γιατί, αρκετά συχνά, ανακοινώνουμε τα στατιστικά, τα οποία δεν είναι τελικά το πιο σημαντικό, αλλά απαντάει στο δικό σας ερώτημα, φαίνεται ότι είναι η Κυβέρνηση που έχει περάσει τους περισσότερους νόμους από ποτέ. Κάθε εβδομάδα βλέπετε ότι έχουμε νομοθετικό έργο στη Βουλή. Άρα, γίνεται πολύ σπουδαία δουλειά και πολύ έργο και δεν είναι θέμα στατιστικής ανάλυσης ή αποτύπωσης της δουλειάς που κάνουμε. Είναι θέμα ουσίας. Το ότι εμείς προσπαθούμε και αλλάζουμε νόμους ή φέρνουμε νέους νόμους, για να ρυθμίσουμε πράγματα ή για να βελτιώσουμε τα ρυθμιστικά πλαίσια για το σύνολο των οικονομικών κλάδων, αλλά και της κοινωνίας μας, δείχνει ότι η Κυβέρνησή μας είναι σταθερά προσηλωμένη σε ένα μεταρρυθμιστικό πρόγραμμα που δεν θα σταματήσουμε να το εφαρμόζουμε στην Ελλάδα, γιατί πιστεύουμε ότι « ο εχθρός του καλού είναι το καλύτερο». Και κάθε φορά, που μπορεί να περνάμε ένα νομοσχέδιο που βοηθάει την κοινωνία σε πάρα πολλά πράγματα, αυτό δεν σημαίνει, ότι μετά από κάποιο χρονικό διάστημα, μετά από κάποια χρόνια, ότι δεν μπορεί να βελτιωθεί ακόμα περισσότερο. Οι συνθήκες αλλάζουν, ο κόσμος αλλάζει, το περιβάλλον αλλάζει. Οι προκλήσεις είναι πιο έντονες και μεγαλύτερες, δυστυχώς, για τις κυβερνήσεις όλων των κρατών και θα πρέπει να είμαστε πάντα σε εγρήγορση και να προχωρούμε σε εκείνες τις μεταβολές που θα βοηθήσουν τους πολίτες.

Θέλω να απαντήσω και σε κάτι άλλο, κύριε συνάδελφε. Πάντα προσπαθείτε να επικρίνετε την Κυβέρνησή μας, ότι ασχολείται με τις μεγάλες επιχειρήσεις, με τις πολυεθνικές και ότι αδιαφορεί για τις μικρομεσαίες επιχειρήσεις, για τις πολύ μικρές επιχειρήσεις, που, εν πολλοίς, είναι η βάση, η «ραχοκοκαλιά» της ελληνικής οικονομίας. Αυτό που λέτε είναι αυτονόητα λάθος. Αρκεί, απλά, να δείτε, πόσες εταιρείες μικρές και μικρομεσαίες λειτουργούν στην Ελλάδα, σε σχέση με άλλες χώρες στην Ευρώπη και αν αυτές οι εταιρείες αυξάνονται ή μειώνονται. Δεν είναι δυνατόν, οι μικρές, οι πολύ μικρές, οι μικρομεσαίες και οι μεσαίες εταιρείες στην Ελλάδα να αυξάνονται, χρόνο με τον χρόνο, και εσείς να λέτε ότι εμείς βοηθάμε τις μεγάλες και δεν βοηθάμε τις μικρές κι άρα, εκ των πραγμάτων, οι μικρές ή οι μικρομεσαίες κλείνουν.

Από τη στιγμή που ανέλαβε αυτή η Κυβέρνηση τη διακυβέρνηση του τόπου, από το καλοκαίρι του 2019, σε τέσσερα χρόνια και τρεις μήνες, περίπου, έχουν αυξηθεί οι εταιρείες που λειτουργούν στη χώρα μας, κατά 120.000. Είναι μικρές, πολύ μικρές, μεσαίες και μεγαλύτερες επιχειρήσεις. Βεβαίως, οι μεγάλες επιχειρήσεις που σήμερα λειτουργούν στην Ελλάδα και πολλές από αυτές είναι και στην περιοχή καταγωγής μου, στα Τρίκαλα Θεσσαλίας, είναι επιχειρήσεις, που μερικές δεκαετίες πριν, ήταν πολύ μικρές επιχειρήσεις, ήταν μικρά τυροκομεία. Σήμερα, για παράδειγμα» η «Όλυμπος ΤΥΡΑΣ», είναι μία επιχείρηση, η οποία κάνει, σχεδόν, μισό δισεκατομμύριο € τζίρο. Είναι μία μεγάλη επιχείρηση, έχει πάνω από 1.300 άτομα προσωπικό. Θυμάμαι ότι ήταν ένα τυροκομείο, μικρομεσαίου μεγέθους, με, περίπου, πενήντα άτομα προσωπικό.

Άρα, εννοείται ότι εμείς στηρίζουμε τις μικρές και τις μικρομεσαίες επιχειρήσεις, γιατί αυτές θα γίνουν αργότερα μεγαλύτερες και εμείς στηρίζουμε όλη αυτή τη διαδικασία, από το να ιδρυθεί μία νέα επιχείρηση, μέχρι «να πατήσει στα πόδια της». Για παράδειγμα, το νέο ΕΣΠΑ έχει ανακοινώσει πρόγραμμα για νέα επιχειρηματικότητα, για να ξεκινήσουν καινούργιες επιχειρήσεις, ώστε να μπορέσουν άνεργοι να υλοποιήσουν το όραμά τους και το όνειρό τους, να κάνουν μία επιχείρηση και να τους βοηθήσουμε, στη συνέχεια, να μεγαλώσει, γιατί, όπως ξέρετε, είναι, όπως το μωρό παιδί. Το μωρό στην αρχή θέλει φροντίδα, για να μπορέσει να μεγαλώσει, έτσι είναι και οι επιχειρήσεις. Πρωτίστως, πρέπει να «γεννηθεί» μία νέα επιχείρηση. «Γεννιούνται», λοιπόν, κάθε χρόνο, περίπου, 20.000 νέες νομικές οντότητες στη χώρα μας, νέες επιχειρήσεις. Στη συνέχεια, τις βοηθούμε να μεγαλώσουν.

Σε ότι αφορά στο θέμα των πολυεθνικών εταιρειών, εμείς δεν έχουμε κάποιο είδος αντίδρασης, αντίστασης, θυμού, άδικου, άδικης επίκρισης, απέναντι σε πολυεθνικές εταιρείες, γιατί βλέπετε ότι επιβάλλουμε πρόστιμα. Εμείς θέλουμε όλες οι επιχειρήσεις, είτε είναι μικρές, είτε είναι ένας επαγγελματίας αυτόνομος, είτε είναι μία τεράστια εταιρεία, να λειτουργούν σύμφωνα με το εθνικό δίκαιο, σύμφωνα με τον νόμο. Θέλουμε να τηρούν τους ελληνικούς νόμους. Κανένας δεν είναι υπεράνω του νόμου, ούτε ο μικρός, ούτε ο μεσαίος, ούτε ο μεγάλος. Όλοι θα πρέπει να τηρούν τον νόμο κι αυτό εφαρμόζουμε και αυτό θα συνεχίσουμε να κάνουμε.

Σε ότι αφορά στην ακρίβεια και στον πληθωρισμό, είμαστε αποφασισμένοι να υλοποιήσουμε αυτό που είπε ο Πρωθυπουργός, ότι η Ελλάδα, η ελληνική αγορά δεν είναι «μπάτε σκύλοι αλέστε». Η ελληνική αγορά είναι μία αγορά που διέπεται από κανόνες δικαίου, δικαίου του ανταγωνισμού, δικαίου που έχει να κάνει με τις εμπορικές πρακτικές και την εμπορική λειτουργία, δικαίου που έχει να κάνει με τη φύση, αυτή καθ’ αυτή, του εμπορίου και τη λειτουργία του και εμείς αυτό το δίκαιο θα το προασπίσουμε. Εμείς αυτό το δίκαιο θα το τηρήσουμε κι όποιος το παραβιάζει, θα βλέπει το όνομά του, αλλά και ένα ισχυρό πρόστιμο, για να μην επαναλάβει την παραβίαση αυτού του δικαίου.

Είναι αλήθεια, ότι επιβάλαμε την ανώτατη τιμή προστίμου, το ανώτατο όριο προστίμου για την αθέμιτη κερδοφορία σε δύο πολυεθνικές εταιρείες. Ελέγχουμε και τις υπόλοιπες μεγάλες πολυεθνικές εταιρείες στην Ελλάδα και επειδή ρωτάτε, ξανά και ξανά, εισπράξαμε τα πρόστιμα που είχαν επιβληθεί το καλοκαίρι. Μάλιστα, οφείλω να σας πω, ότι τμήμα των χρημάτων που εισπράξαμε από τα πρόστιμα που επιβάλαμε, είτε για παραπλανητικές εκπτώσεις, είτε των προστίμων που επιβάλλουμε τώρα για αθέμιτη κερδοφορία, θα το διαθέσουμε για να στηρίξουμε τις καταναλωτικές οργανώσεις, τις οργανώσεις καταναλωτών, να μας βοηθήσουν και να συνεπικουρήσουν το έργο της Κυβέρνησής μας, για να μειώσουμε τις τιμές στα ράφια και να αντιμετωπίσουμε τον πληθωρισμό.

Πείτε μου, ποια άλλη χώρα στην Ευρώπη, επέβαλε πρόστιμο σε οποιαδήποτε εταιρία μικρή, μεγάλη ή πολυεθνική, για αθέμιτη κερδοφορία, για κερδοσκοπία, δηλαδή, για αισχροκέρδεια; Πείτε μου μία χώρα. Πείτε μου μία χώρα που έφερε και ψήφισε νόμο. Εμείς είμαστε υπέρ του κέρδους. Εμείς θέλουμε οι επιχειρήσεις να είναι κερδοφόρες. Θέλουμε οι επαγγελματίες να βγάζουν χρήματα, θέλουμε τα χρήματα αυτά να επανεπενδύονται, αλλά να βελτιώνουν και τη ζωή μας. Θέλουμε μεγάλες επιχειρήσεις να έρχονται να επενδύουν και να δημιουργούν θέσεις εργασίας υψηλά αμειβόμενες. Το θέλουμε αυτό και το πετυχαίνουμε, σύμφωνα με τα στοιχεία που κάθε χρόνο ανακοινώνονται.

Πιο συγκεκριμένα, η χώρα μας, το 2022, είχε 57% αύξηση στις άμεσες ξένες επενδύσεις, σε σχέση με το 2021. Είχαμε 57% περισσότερες άμεσες ξένες επενδύσεις, όταν στην Ευρώπη μόνο 1% αύξηση παρουσίασαν οι άμεσες ξένες επενδύσεις. Στο σύνολο της Ευρώπης 1%, 57% η αύξηση των άμεσων ξένων επενδύσεων στην Ελλάδα. Άρα, εμείς αποδεικνύουμε, ότι έχουμε δημιουργήσει ένα περιβάλλον φιλικό για τους επενδυτές, γιατί αν δεν έρθουν επενδυτές, δεν θα δημιουργηθούν θέσεις εργασίας. Αν δεν θα δημιουργηθούν θέσεις εργασίας, δεν θα αυξηθεί το εισόδημα των νοικοκυριών και αυτός ο κύκλος θα συνεχίζεται.

Ερχόμαστε, λοιπόν, και λέμε ότι, φυσικά, θέλουμε ξένες επενδύσεις, αλλά θέλουμε και εγχώριες επενδύσεις, αλλά θα πρέπει όλοι να τηρούν τον νόμο. Η Κυβέρνηση του Κυριάκου Μητσοτάκη είναι η μόνη ελληνική Κυβέρνηση που ψήφισε νόμο στη Βουλή των Ελλήνων, όπου έβαλε πλαφόν στο περιθώριο κέρδους. Και ποιο είναι το σωστό περιθώριο κέρδους, θα αναρωτηθεί κάποιος; Ποια είναι, δηλαδή, η τιμή που είναι δίκαιη για κάποια εταιρεία να κερδίζει; Θα σας πω πώς το προσδιορίσαμε αυτό. Είπαμε, ότι σήμερα που έχουμε αυτή την πληθωριστική κρίση, δεν μπορεί το περιθώριο κέρδους, το ποσοστό κέρδους, να είναι μεγαλύτερο, απ’ ότι ήταν το 2021, πριν ξεκινήσει η πληθωριστική κρίση. Είναι ένα έκτακτο μέτρο, είναι αλήθεια αυτό, δεν είναι μόνιμο. Είναι έκτακτο, για να αντιμετωπίσουμε τώρα το πρόβλημα. Όμως, αυτός ο νόμος είναι που μας δίνει τη δυνατότητα σήμερα να επιβάλουμε πρόστιμα. Ποια άλλη χώρα στην Ευρώπη ψήφισε έναν τέτοιο νόμο; Καμία. Ποια άλλη χώρα τον εφάρμοσε; Καμία.

Ποια άλλη χώρα στην Ευρώπη έχει ζητήσει από τις εταιρείες να μειώσουν τιμές και το έχουν κάνει; Το ζήτησε στη Γαλλία ο Γάλλος Πρόεδρος, αρνήθηκαν οι εταιρείες. Ζητάει για τρεις μήνες σταθεροποίηση των τιμών 500 προϊόντων στην Ιταλία η Μελόνι, δεν ακολουθεί κανείς. Ήρθαμε εμείς και ελέγξαμε τις εταιρείες. Τους είπαμε, όμως, «έχετε τη δυνατότητα να μειώσετε τις τιμές στα ράφια και μάλιστα αν το κάνετε αυτό, εμείς θα επιβραβεύουμε αυτά τα προϊόντα και θα τοποθετήσουμε ένα ειδικό ταμπελάκι».

Σήμερα, επισκέφθηκα ένα κατάστημα μιας μεγάλης αλυσίδας σούπερ μάρκετ. Ήδη, έχουν σε αυτή την αλυσίδα, συγκεκριμένα στον «Σκλαβενίτη», τοποθετηθεί εκατό καρτελάκια σε προϊόντα και έχουμε παραλάβει, ήδη, στο Υπουργείο Ανάπτυξης γνωστοποίηση τιμών σε προϊόντα που ξεπερνούν τους 500 κωδικούς. Σήμερα, ξεπεράσαμε τον στόχο που είχαμε θέσει, τουλάχιστον, 500 προϊόντα να μειώσουν σταθερά, για, τουλάχιστον, έξι μήνες και για, τουλάχιστον, 5%, τις τιμές στα ράφια. Και όχι μόνο αυτό, αλλά αυτή η μείωση είναι πέρα και πάνω από την έκπτωση του πακέτου 2+1 ή του 1+1. Σήμερα που επισκέφθηκα το κατάστημα, είδα αλεύρι για όλες τις χρήσεις, τον πιο ταχυκίνητο κωδικό, ο οποίος είναι 2+1 δώρο. Είναι ένας μόνιμος κωδικός, που δίνει το ένα μισόκιλο αλεύρι, που αγοράζει ο καταναλωτής, στα τρία δώρο, ενώ έχει επιπλέον και το μείον 5%, ίσως, και λίγο παραπάνω.

Τι θέλω να σας πω με αυτό; Αυτή η πρωτοβουλία της Κυβέρνησης, βλέπετε ότι αρχίζει και «πιάνει τόπο» και μπαίνει ο καταναλωτής στα καταστήματα, βλέπει τα μεγάλα καρτελάκια κάθετα τοποθετημένα στους διαδρόμους και βλέπει ποια προϊόντα έχουν μειώσει τιμές. Ποια άλλη χώρα το έκανε αυτό; Καμία, μόνο η Ελλάδα. Ποια άλλη χώρα στην Ευρώπη το κατάφερε; Εμείς το είπαμε, εμείς το σχεδιάσαμε, εμείς το εφαρμόσαμε και τώρα υλοποιείται και θα ξεπεράσουμε τους 500 κωδικούς. Είναι βέβαιο αυτό και κάθε ημέρα με τους ελέγχους που κάνουμε, βλέπουμε όλες τις εταιρείες να προστρέχουν και να στέλνουν τιμοκαταλόγους μειωμένους. Θα γινόταν αυτό, αν δεν είχαμε προχωρήσει εμείς σε αυτή την πρωτοβουλία; Πολύ αμφιβάλλω.

Βεβαίως, έχουμε και τους ελέγχους και θα συνεχίσουμε τους ελέγχους και ελέγχονται και επιπλέον πέντε πολυεθνικές. Βεβαίως, ελπίζουμε να μην βρούμε παραβιάσεις του νόμου. Εμείς δεν θέλουμε να επιβάλλουμε πρόστιμα. Εμείς θέλουμε να τηρούν τον νόμο οι εταιρείες, οι επιχειρήσεις και οι επαγγελματίες, αλλά αν παραβιάσουν τον νόμο, το πρόστιμο θα εφαρμοστεί και θα ανακοινωθεί, όπως ορίζει ο νόμος που εμείς ψηφίσαμε.

Η Οδηγία που ενσωματώνουμε σήμερα είναι πάρα πολύ απλή. Τι λέει, τι προσδιορίζει; Έχουμε θυγατρικές επιχειρήσεις στην Ελλάδα ή υποκαταστήματα μεγάλων πολυεθνικών εταιρειών. Δεν σημαίνει, ότι πρέπει η θυγατρική ή το υποκατάστημα της πολυεθνικής να έχει τζίρο, πάνω από 750 εκατομμύρια ευρώ που είπατε. Αλίμονο. Πρέπει είπαμε να είναι μεσαία επιχείρηση. Δηλαδή, τι σημαίνει αυτό; Να έχει πάνω από 8 εκατομμύρια τζίρο, πάνω από 40 εργαζομένους.

Αυτό, κυρίες και κύριοι συνάδελφοι, είναι το κριτήριο που θα πρέπει να πληροί η θυγατρική, για να είναι υποχρεωμένη να ανακοινώνει, όχι μόνο τα δικά της φορολογικά και τα οικονομικά αποτελέσματα, αλλά και της μητρικής εταιρείας, είτε αυτή έχει έδρα άλλη χώρα της Ευρώπης, είτε αυτή έχει έδρα τρίτη χώρα εκτός Ευρωπαϊκής Ένωσης. Αυτό προσδιορίζει η ενσωμάτωση της Οδηγίας. Τίποτα περισσότερο και τίποτα λιγότερο.

Ποια είναι αυτά τα στοιχεία που πρέπει να ανακοινώνει; Είναι στοιχεία που έχουν να κάνουν με τη φορολογία εισοδήματος, την επωνυμία της τελικής μητρικής επιχείρησης, την περιγραφή της φύσης των δραστηριοτήτων της μητρικής, τον αριθμό των εργαζομένων συνολικά, όχι μόνο, δηλαδή, της θυγατρικής, αλλά και της μητρικής, τα έσοδα, το άθροισμα του κύκλου εργασιών και των λειτουργικών εσόδων, αλλά και των εσόδων από συμμετοχές, το εισόδημα, το ύψος των κερδών ή των ζημιών προ φόρου. Όλα αυτά βοηθούν στη διαφάνεια και στην αντιμετώπιση του πληθωρισμού. Τελικά, στην Ελλάδα μία πολυεθνική εταιρεία τώρα θα είναι υποχρεωμένη να ανακοινώσει, δηλαδή, το 2023, από την ψήφιση του νόμου και μετά, όχι μόνο το αποτέλεσμα της θυγατρικής της εδώ, που μπορεί να είναι αποτελέσματα που να μην δείχνουν και κάποια ιδιαίτερη κερδοφορία, αλλά και τα αποτελέσματα της μητρικής. Οπότε, εμείς χρόνο με τον χρόνο, από δω και πέρα, θα βλέπουμε, αν η μητρική βελτιώνει πολύ τα οικονομικά της μεγέθη, ενώ η θυγατρική της εδώ παραμένει στα ίδια επίπεδα.

Να, λοιπόν, πώς βελτιωνόμαστε, γι’ αυτό θέλουμε να το κάνουμε. Και το κάνει η Ευρώπη αυτό και εμείς ως Ελλάδα ερχόμαστε και το ενσωματώνουμε και θα βλέπουν οι καταναλωτές και θα βλέπουν οι πολίτες και θα βλέπει η κοινωνία ποιες είναι οι ηθικές επιχειρήσεις που αναγνωρίζουν το πρόβλημα, σέβονται την κοινωνία, σέβονται τους καταναλωτές και τους πελάτες τους, σε τελευταία ανάλυση, έχουν το αίσθημα της κοινωνικής ευθύνης, αλλά έχουν και το αίσθημα της επιβίωσης, γιατί όποια επιχείρηση δεν σέβεται τελικά τους καταναλωτές και τους πελάτες της, πάρα πολύ γρήγορα δεν θα πάει πολύ καλά, γιατί άμα μειώσεις τη δυνατότητα και περιορίσεις την αγοραστική δύναμη των καταναλωτών, στο τέλος δεν θα έχεις καταναλωτές για να πουλάς τα προϊόντα σου.

Έρχεται, λοιπόν, αυτή η Οδηγία να βοηθήσει στη διαφάνεια των στοιχείων και των κερδών των μεγάλων πολυεθνικών επιχειρήσεων. Ο χρόνος δημοσιοποίησης των στοιχείων είναι δώδεκα μήνες από την ημερομηνία εγκρίσεως του ισολογισμού. Άρα, θα δούμε τα αποτελέσματα που είχαν οι επιχειρήσεις, οι μεγάλες πολυεθνικές που έχουν υποκαταστήματα εδώ για το οικονομικό έτος 2022, εντός δώδεκα μηνών από την έγκριση του ισολογισμού. Άρα, έχουν τον χρόνο, από δω και πέρα, να ανακοινώσουν τα στοιχεία.

Αυτά λέει με λίγα λόγια η Οδηγία. Εμείς σας καλούμε να υπερψηφίσετε αυτή την Οδηγία και θα ήμασταν, ιδιαίτερα, χαρούμενοι, αν συμμετείχατε και συμβάλλατε με εποικοδομητικές προτάσεις και εσείς, σε ότι αφορά στην αντιμετώπιση του πληθωρισμού. Εμείς είμαστε ανοιχτοί. Εμείς λαμβάνουμε μέτρα και προχωρούμε σε πρωτοβουλίες πρωτοποριακές, αλλά εδώ είμαστε και σε αυτόν τον χώρο, στη Βουλή των Ελλήνων, μπορούμε να συζητούμε και να ακούγονται και άλλες προτάσεις, που δεν θα διστάσουμε να τις εφαρμόσουμε, αν δούμε ότι μπορεί να έχουν αποτέλεσμα υπέρ των πολιτών.

Σας ευχαριστώ.

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Προεδρεύουσα της Επιτροπής):** Κι εμείς σας ευχαριστούμε, κύριε Υπουργέ.

Στο σημείο αυτό, ολοκληρώθηκε η συνεδρίαση της Επιτροπής μας. Να υπενθυμίσω, ότι θα συνεχίσουμε την επεξεργασία του σχεδίου νόμου, την Τρίτη 7 Νοεμβρίου με τις δύο συνεδριάσεις μας.

Σας ευχαριστώ πολύ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Τσοκάνης Χρήστος, Φωτόπουλος Στυλιανός, Χήτας Κωνσταντίνος, Βαλτογιάννης Διονύσιος, Δημητροκάλλης Ιωάννης, Βρεττός Νικόλαος, Νατσιός Δημήτριος, Καζαμίας Αλέξανδρος, Κεφαλά Γεωργία (Τζώρτζια) και Παπαϊωάννου Αρετή.

Τέλος και περί ώρα 12.10΄ λύθηκε η συνεδρίαση.

**Η ΠΡΟΕΔΡΕΥΟΥΣΑ**

**ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**